title: Απόφαση αριθ. 534/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014 , για τη χορήγηση μακροοικονομικής χρηματοδοτικής συνδρομής στη Δημοκρατία της Τυνησίας

text:
               21.5.2014

               EL

               Επίσημη Εφημερίδα της Ευρωπαϊκής Ένωσης

               L 151/9

         ΑΠΌΦΑΣΗ αριθ. 534/2014/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 15ης Μαΐου 2014
   για τη χορήγηση μακροοικονομικής χρηματοδοτικής συνδρομής στη Δημοκρατία της Τυνησίας
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:

               (1)

               Οι σχέσεις μεταξύ της Ευρωπαϊκής Ένωσης και της Δημοκρατίας της Τυνησίας («Τυνησία») αναπτύσσονται στο πλαίσιο της ευρωπαϊκής πολιτικής γειτονίας (ΕΠΓ). Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τυνησίας, αφετέρου (2) («συμφωνία σύνδεσης ΕΕ-Τυνησίας»), τέθηκε σε ισχύ την 1η Μαρτίου 1998. Στο πλαίσιο της συμφωνίας σύνδεσης ΕΕ-Τυνησίας, η Τυνησία ολοκλήρωσε την κατάργηση των δασμών για τα βιομηχανικά προϊόντα το 2008, με αποτέλεσμα να καταστεί η πρώτη νοτιομεσογειακή χώρα που εισήλθε σε ζώνη ελεύθερων συναλλαγών με την Ένωση. Αναπτύσσεται περαιτέρω διμερής πολιτικός διάλογος και οικονομική συνεργασία στο πλαίσιο σχεδίων δράσης της ΕΠΓ, το πιο πρόσφατο από τα οποία συζητείται επί του παρόντος και θα καλύψει την περίοδο 2013-2017.

               (2)

               Η οικονομία της Τυνησίας έχει επηρεαστεί σημαντικά από τα εσωτερικά γεγονότα που συνδέονται με τα τεκταινόμενα στη νότια Μεσόγειο από τα τέλη του 2010, γνωστά ως «αραβική άνοιξη», καθώς και από την περιφερειακή αναταραχή που ακολούθησε, ιδίως στη γειτονική Λιβύη. Τα γεγονότα αυτά και το αδύναμο παγκόσμιο οικονομικό περιβάλλον, και ιδίως η ύφεση στη ζώνη του ευρώ, που είναι ο βασικός εμπορικός και οικονομικός εταίρος της Τυνησίας, είχαν πολύ αρνητικές επιπτώσεις στην οικονομία της Τυνησίας, προκαλώντας επιβράδυνση του ρυθμού ανάπτυξης και δημιουργώντας ευρέα εξωτερικά και δημοσιονομικά χρηματοδοτικά κενά.

               (3)

               Μετά την αποπομπή του προέδρου Μπεν Αλί στις 14 Ιανουαρίου 2011, διεξήχθησαν στην Τυνησία οι πρώτες ελεύθερες και δημοκρατικές εκλογές, στις 23 Οκτωβρίου 2011. Έκτοτε υφίσταται μια εθνική συντακτική συνέλευση και, παρότι η πολιτική μετάβαση δεν πραγματοποιείται χωρίς δυσκολίες, οι βασικοί πολιτικοί φορείς καταβάλλουν συντονισμένες προσπάθειες ώστε να προχωρήσουν οι μεταρρυθμίσεις για τη μετάβαση σε ένα πλήρως αναπτυγμένο δημοκρατικό σύστημα.

               (4)

               Το Σύνταγμα που ενεκρίθη από την Εθνική Συντακτική Συνέλευση της Τυνησίας περιλαμβάνει προόδους στον τομέα των ατομικών δικαιωμάτων και ελευθεριών και της ισότητας των φύλων, σημειώνοντας τον προσανατολισμό της Τυνησίας προς την κατεύθυνση της δημοκρατίας και του κράτους δικαίου.

               (5)

               Αφότου ξεκίνησε η αραβική άνοιξη, η Ένωση έχει επανειλημμένα δηλώσει τη δέσμευσή της να υποστηρίξει την Τυνησία στη διαδικασία των οικονομικών και πολιτικών μεταρρυθμίσεων που επιδιώκει. Η δέσμευση αυτή επαναβεβαιώθηκε τον Νοέμβριο του 2012 στα συμπεράσματα της συνόδου του Συμβουλίου Σύνδεσης μεταξύ της Ένωσης και της Τυνησίας. Η πολιτική και οικονομική στήριξη της Ένωσης στη μεταρρυθμιστική διαδικασία της Τυνησίας συνάδει με την πολιτική της Ένωσης για την περιοχή της νότιας Μεσογείου, όπως αυτή ορίζεται στο πλαίσιο της ΕΠΓ.

               (6)

               Σύμφωνα με την κοινή δήλωση του Ευρωπαϊκού Κοινοβουλίου και του Συμβουλίου, που εγκρίθηκε μαζί με την απόφαση αριθ. 778/2013/ΕΕ του Ευρωπαϊκού Κοινοβουλίου και του Συμβουλίου (3), η μακροοικονομική χρηματοδοτική συνδρομή της Ένωσης θα πρέπει να συνιστά έκτακτο χρηματοδοτικό μέσο μη δεσμευτικής και μη προσδιορισμένης στήριξης του ισοζυγίου πληρωμών, το οποίο αποσκοπεί στην αποκατάσταση μιας βιώσιμης θέσης εξωτερικής χρηματοδότησης του δικαιούχου και θα πρέπει να στηρίζει την εφαρμογή προγράμματος πολιτικής που περιλαμβάνει στιβαρά μέτρα προσαρμογής και διαρθρωτικών μεταρρυθμίσεων που έχουν σχεδιαστεί για την βελτίωση της θέσης του ισοζυγίου πληρωμών, ιδίως στη διάρκεια της περιόδου του προγράμματος, και να ενισχύει την εφαρμογή των σχετικών συμφωνιών και των προγραμμάτων που έχουν συμφωνηθεί με την Ένωση.

               (7)

               Τον Απρίλιο του 2013, οι αρχές της Τυνησίας και το Διεθνές Νομισματικό Ταμείο (ΔΝΤ) σύναψαν μια μη προληπτική τριετή συμφωνία stand-by («πρόγραμμα του ΔΝΤ») ύψους 1 146 εκατομμυρίων SDR (ειδικών τραβηκτικών δικαιωμάτων) για τη στήριξη του προγράμματος οικονομικής προσαρμογής και μεταρρύθμισης της Τυνησίας. Οι στόχοι του προγράμματος του ΔΝΤ συνάδουν με τον σκοπό της μακροοικονομικής χρηματοδοτικής συνδρομής της Ένωσης, συγκεκριμένα την ανακούφιση βραχυπρόθεσμων δυσκολιών σε σχέση με το ισοζύγιο πληρωμών και την εφαρμογή στιβαρών μέτρων προσαρμογής που είναι συμβατά με τον σκοπό της μακροοικονομικής χρηματοδοτικής συνδρομής της Ένωσης.

               (8)

               Η Ένωση διέθεσε 290 εκατομμύρια EUR με τη μορφή επιχορηγήσεων για την περίοδο 2011-2013 στο πλαίσιο του προγράμματος τακτικής συνεργασίας της για τη στήριξη του προγράμματος οικονομικών και πολιτικών μεταρρυθμίσεων της Τυνησίας. Έχουν επίσης διατεθεί στην Τυνησία 155 εκατομμύρια EUR το διάστημα 2011-2013 στο πλαίσιο του προγράμματος «στήριξη εταιρικής σχέσης για τη μεταρρύθμιση και την ανάπτυξη χωρίς αποκλεισμούς» (SPRING).

               (9)

               Τον Αύγουστο του 2013, ενόψει της επιδείνωσης της οικονομικής κατάστασης και των προοπτικών, η Τυνησία ζήτησε μακροοικονομική χρηματοδοτική συνδρομή από την Ένωση.

               (10)

               Δεδομένου ότι η Τυνησία είναι χώρα που καλύπτεται από την ΕΠΓ, θα πρέπει να θεωρείται επιλέξιμη για να λάβει μακροοικονομική χρηματοδοτική συνδρομή από την Ένωση.

               (11)

               Δεδομένου ότι εξακολουθεί να υφίσταται σημαντικό υπολειπόμενο εξωτερικό κενό χρηματοδότησης στο ισοζύγιο πληρωμών της Τυνησίας, υψηλότερο από τους πόρους που χορηγούν το ΔΝΤ και άλλοι πολυμερείς χρηματοδοτικοί οργανισμοί, και παρά την εφαρμογή αυστηρών οικονομικών προγραμμάτων σταθεροποίησης και μεταρρυθμίσεων από την Τυνησία, η μακροοικονομική χρηματοδοτική συνδρομή της Ένωσης προς την Τυνησία («η μακροοικονομική χρηματοδοτική συνδρομή της Ένωσης»), υπό τις σημερινές εξαιρετικές περιστάσεις, θεωρείται κατάλληλη απάντηση στο αίτημα της Τυνησίας για τη στήριξη της οικονομικής σταθεροποίησής της σε συνδυασμό με το πρόγραμμα του ΔΝΤ. Η μακροοικονομική χρηματοδοτική συνδρομή της Ένωσης θα στηρίξει την οικονομική σταθεροποίηση και το πρόγραμμα διαρθρωτικών μεταρρυθμίσεων της Τυνησίας, συμπληρώνοντας τους πόρους που διατίθενται στο πλαίσιο των χρηματοδοτικών μηχανισμών του ΔΝΤ.

               (12)

               Η μακροοικονομική χρηματοδοτική συνδρομή της Ένωσης θα πρέπει να αποσκοπεί στην αποκατάσταση μιας βιώσιμης κατάστασης εξωτερικής χρηματοδότησης για την Τυνησία, στηρίζοντας με τον τρόπο αυτόν την οικονομική και κοινωνική ανάπτυξή της.

               (13)

               Ο προσδιορισμός του ποσού της μακροοικονομικής χρηματοδοτικής συνδρομής της Ένωσης βασίζεται σε μια ολοκληρωμένη ποσοτική εκτίμηση των υπολειπόμενων εξωτερικών χρηματοδοτικών αναγκών της Τυνησίας και λαμβάνει υπόψη την ικανότητά της για αυτοχρηματοδότηση μέσω ιδίων πόρων, και ιδίως μέσω των διεθνών συναλλαγματικών αποθεμάτων που διαθέτει. Η μακροοικονομική χρηματοδοτική συνδρομή της Ένωσης θα πρέπει να συμπληρώνει τα προγράμματα και τους πόρους που χορηγούν το ΔΝΤ και η Παγκόσμια Τράπεζα. Κατά τον καθορισμό του ποσού της συνδρομής λαμβάνονται επίσης υπόψη οι αναμενόμενες χρηματοδοτικές συνεισφορές πολυμερών χορηγών και η ανάγκη να διασφαλιστεί δίκαιη κατανομή των βαρών μεταξύ της Ένωσης και των άλλων χορηγών, καθώς και η προϋπάρχουσα διάθεση εκ μέρους της Ένωσης άλλων μέσων εξωτερικής χρηματοδότησης στην Τυνησία και η προστιθέμενη αξία της συνολικής συμμετοχής της Ένωσης.

               (14)

               Η Επιτροπή θα πρέπει να διασφαλίζει ότι η μακροοικονομική χρηματοδοτική συνδρομή της Ένωσης συνάδει νομικά και ουσιαστικά με τις βασικές αρχές, τους στόχους και τα μέτρα που λαμβάνονται στους διάφορους τομείς εξωτερικής δράσης και τις άλλες συναφείς πολιτικές της Ένωσης.

               (15)

               Η μακροοικονομική χρηματοδοτική συνδρομή της Ένωσης θα πρέπει να στηρίζει την εξωτερική πολιτική της έναντι της Τυνησίας. Οι αρμόδιες υπηρεσίες της Επιτροπής και η Ευρωπαϊκή Υπηρεσία Εξωτερικής Δράσης θα πρέπει να συνεργάζονται στενά σε όλη τη διάρκεια της επιχείρησης μακροοικονομικής χρηματοδοτικής συνδρομής, για τον συντονισμό και την εξασφάλιση της συνοχής της εξωτερικής πολιτικής της Ένωσης.

               (16)

               Η μακροοικονομική χρηματοδοτική συνδρομή της Ένωσης αναμένεται να στηρίξει την προσήλωση της Τυνησίας στις κοινές με την Ένωση αξίες, στις οποίες περιλαμβάνονται η δημοκρατία, το κράτος δικαίου, η χρηστή διακυβέρνηση, ο σεβασμός των ανθρωπίνων δικαιωμάτων, η βιώσιμη ανάπτυξη και η μείωση της φτώχειας, καθώς και την προσήλωσή της στις αρχές ενός ελεύθερου και θεμιτού εμπορίου που ασκείται βάσει κανόνων.

               (17)

               Προϋπόθεση για να χορηγήσει η Ένωση μακροοικονομική χρηματοδοτική συνδρομή θα πρέπει να είναι ο σεβασμός, εκ μέρους της Τυνησίας, των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και ο σεβασμός για τα ανθρώπινα δικαιώματα. Επιπλέον, οι ειδικοί στόχοι της μακροοικονομικής χρηματοδοτικής συνδρομής της Ένωσης θα πρέπει να αφορούν την ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημοσίων οικονομικών στην Τυνησία και να προωθούν τις διαρθρωτικές μεταρρυθμίσεις που σκοπό έχουν να στηρίξουν τη βιώσιμη και χωρίς αποκλεισμούς ανάπτυξη, τη δημιουργία θέσεων εργασίας και τη δημοσιονομική εξυγίανση. Τόσο η εκπλήρωση της προϋπόθεσης όσο και η επίτευξη των στόχων αυτών θα πρέπει να παρακολουθούνται τακτικά από την Επιτροπή.

               (18)

               Για να διασφαλιστεί η αποτελεσματική προστασία των οικονομικών συμφερόντων της Ένωσης που συνδέονται με τη μακροοικονομική χρηματοδοτική συνδρομή της, η Τυνησία θα πρέπει να λάβει τα κατάλληλα μέτρα για την πρόληψη και την καταπολέμηση της απάτης, της διαφθοράς και οποιωνδήποτε άλλων παρατυπιών που συνδέονται με τη συνδρομή. Επιπλέον, θα πρέπει να προβλεφθεί ότι η Επιτροπή θα διενεργεί ελέγχους ενώ το Ελεγκτικό Συνέδριο θα διενεργεί λογιστικούς ελέγχους.

               (19)

               Η αποδέσμευση της μακροοικονομικής χρηματοδοτικής συνδρομής της Ένωσης δεν θίγει τις εξουσίες του Ευρωπαϊκού Κοινοβουλίου και του Συμβουλίου.

               (20)

               Τα ποσά που απαιτούνται για την παροχή της μακροοικονομικής χρηματοδοτικής συνδρομής της Ένωσης θα πρέπει να είναι σύμφωνα με τις πιστώσεις του προϋπολογισμού που προβλέπονται στο πολυετές δημοσιονομικό πλαίσιο.

               (21)

               Η διαχείριση της μακροοικονομικής χρηματοδοτικής συνδρομής της Ένωσης θα πρέπει να αναληφθεί από την Επιτροπή. Για να εξασφαλισθεί ότι το Ευρωπαϊκό Κοινοβούλιο και το Συμβούλιο μπορούν να παρακολουθούν την εφαρμογή της παρούσας απόφασης, η Επιτροπή θα πρέπει να τους ενημερώνει τακτικά για τις εξελίξεις τις σχετικές με τη μακροοικονομική χρηματοδοτική συνδρομή και να τους παρέχει τα σχετικά έγγραφα.

               (22)

               Προκειμένου να διασφαλισθούν ενιαίες προϋποθέσεις για την εκτέλεση της παρούσας απόφασης, θα πρέπει να ανατεθούν εκτελεστικές αρμοδιότητες στην Επιτροπή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (4).

               (23)

               Η μακροοικονομική χρηματοδοτική συνδρομή της Ένωσης θα πρέπει να υπόκειται σε όρους οικονομικής πολιτικής που θα καθοριστούν σε μνημόνιο συνεννόησης. Προκειμένου να εξασφαλιστούν ενιαίες προϋποθέσεις εφαρμογής και για λόγους αποτελεσματικότητας, θα πρέπει να ανατεθεί στην Επιτροπή η εξουσία να διαπραγματευθεί τους εν λόγω όρους με τις αρχές της Τυνησίας υπό την εποπτεία της επιτροπής των αντιπροσώπων των κρατών μελών δυνάμει του κανονισμού (ΕΕ) αριθ. 182/2011. Δυνάμει του εν λόγω κανονισμού, η συμβουλευτική διαδικασία θα πρέπει κατά γενικό κανόνα να εφαρμόζεται σε όλες τις περιπτώσεις εκτός από αυτές που προβλέπονται στον εν λόγω κανονισμό. Λαμβάνοντας υπόψη τις δυνητικά σημαντικές επιπτώσεις της συνδρομής, η οποία υπερβαίνει το ποσό των 90 εκατομμυρίων EUR, είναι σκόπιμο να χρησιμοποιηθεί η διαδικασία εξέτασης για τις πράξεις που υπερβαίνουν το εν λόγω κατώτατο όριο. Λαμβάνοντας υπόψη το ποσό της μακροοικονομικής χρηματοδοτικής συνδρομής της Ένωσης προς την Τυνησία, η διαδικασία εξέτασης θα πρέπει να εφαρμόζεται για την έγκριση του μνημονίου συνεννόησης και για οποιαδήποτε μείωση, αναστολή ή ακύρωση της συνδρομής,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση χορηγεί μακροοικονομική χρηματοδοτική συνδρομή στην Τυνησία («μακροοικονομική χρηματοδοτική συνδρομή της Ένωσης»), ανώτατου ποσού 300 εκατομμυρίων EUR με σκοπό τη στήριξη της οικονομικής σταθεροποίησης και των μεταρρυθμίσεων της Τυνησίας. Η χρηματοδοτική συνδρομή συμβάλλει στην κάλυψη των αναγκών που σχετίζονται με ισοζύγιο πληρωμών της Τυνησίας, όπως αυτές προσδιορίζονται στο πρόγραμμα του ΔΝΤ.
   2.   Ολόκληρο το ποσό της μακροοικονομικής χρηματοδοτικής συνδρομής της Ένωσης χορηγείται στην Τυνησία με τη μορφή δανείων. Η Επιτροπή εξουσιοδοτείται να δανειστεί εξ ονόματος της Ένωσης τα αναγκαία κεφάλαια από τις κεφαλαιαγορές ή από χρηματοδοτικούς οργανισμούς και να τα δανείσει στη συνέχεια στην Τυνησία. Τα δάνεια θα έχουν μέγιστη διάρκεια 15 έτη.
   3.   Η εκταμίευση της μακροοικονομικής χρηματοδοτικής συνδρομής της Ένωσης γίνεται υπό τη διαχείριση της Επιτροπής κατά τρόπο συνεπή προς τις συμφωνίες ή τους διακανονισμούς που έχουν συνομολογηθεί μεταξύ του ΔΝΤ και της Τυνησίας και τις βασικές αρχές και στόχους οικονομικών μεταρρυθμίσεων που ορίζονται στη συμφωνία σύνδεσης ΕΕ-Τυνησίας και στο σχέδιο δράσης ΕΕ-Τυνησίας για τα έτη 2013-2017 που υπεγράφησαν στο πλαίσιο της ΕΠΓ. Η Επιτροπή ενημερώνει τακτικά το Ευρωπαϊκό Κοινοβούλιο και το Συμβούλιο για τις εξελίξεις που αφορούν τη μακροοικονομική χρηματοδοτική συνδρομή της Ένωσης, περιλαμβανομένων των σχετικών εκταμιεύσεων, και διαβιβάζει στα εν λόγω Θεσμικά όργανα τα σχετικά έγγραφα εγκαίρως.
   4.   Η μακροοικονομική χρηματοδοτική συνδρομή της Ένωσης διατίθεται για περίοδο δυόμισι ετών, αρχής γενομένης από την πρώτη ημέρα μετά την έναρξη ισχύος του μνημονίου συνεννόησης που αναφέρεται στο άρθρο 3 παράγραφος 1 της παρούσας απόφασης.
   5.   Εάν οι ανάγκες χρηματοδότησης της Τυνησίας μειωθούν σημαντικά κατά την περίοδο εκταμίευσης της μακροοικονομικής χρηματοδοτικής συνδρομής της Ένωσης, σε σύγκριση με τις αρχικές προβλέψεις, η Επιτροπή, ενεργώντας σύμφωνα με τη διαδικασία εξέτασης στην οποία παραπέμπει το άρθρο 7 παράγραφος 2, μειώνει το ποσό της συνδρομής ή την αναστέλλει ή την ακυρώνει.
   Άρθρο 2
   Προϋπόθεση για να χορηγήσει η Ένωση μακροοικονομική χρηματοδοτική συνδρομή είναι ο σεβασμός, εκ μέρους της Τυνησίας, των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και ο σεβασμός για τα ανθρώπινα δικαιώματα.
   Η Επιτροπή παρακολουθεί την εκπλήρωση της εν λόγω προϋπόθεσης σε όλη τη διάρκεια ισχύος της μακροοικονομικής χρηματοδοτικής συνδρομής της Ένωσης.
   Το παρόν άρθρο εφαρμόζεται σύμφωνα με την απόφαση 2010/427/ΕΕ του Συμβουλίου (5).
   Άρθρο 3
   1.   Η Επιτροπή, σύμφωνα με τη διαδικασία εξέτασης στην οποία παραπέμπει το άρθρο 7 παράγραφος 2, συμφωνεί με τις αρχές της Τυνησίας σχετικά με σαφώς καθορισμένους όρους οικονομικής και χρηματοπιστωτικής πολιτικής, εστιάζοντας στις διαρθρωτικές μεταρρυθμίσεις και την εξυγίανση των δημόσιων οικονομικών από τις οποίες εξαρτάται η μακροοικονομική χρηματοδοτική συνδρομή της Ένωσης, που καθορίζονται σε μνημόνιο συνεννόησης («το μνημόνιο συνεννόησης»), το οποίο περιλαμβάνει χρονοδιάγραμμα για την επίτευξη των εν λόγω όρων. Οι όροι οικονομικής και χρηματοπιστωτικής πολιτικής που εκτίθενται στο μνημόνιο συνεννόησης συνάδουν με τις συμφωνίες ή συνεννοήσεις που αναφέρονται στο άρθρο 1 παράγραφος 3, περιλαμβανομένων των προγραμμάτων μακροοικονομικής προσαρμογής και διαρθρωτικών μεταρρυθμίσεων που εφαρμόζει η Τυνησία, με τη στήριξη του ΔΝΤ.
   2.   Οι εν λόγω όροι αποσκοπούν, ειδικότερα, στην ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημοσίων οικονομικών στην Τυνησία, συμπεριλαμβανομένης της χρήσης της μακροοικονομικής χρηματοδοτικής συνδρομής της Ένωσης. Κατά τον σχεδιασμό των μέτρων πολιτικής λαμβάνονται επίσης δεόντως υπόψη η πρόοδος όσον αφορά το αμοιβαίο άνοιγμα των αγορών, η ανάπτυξη θεμιτών εμπορικών συναλλαγών που ασκούνται βάσει κανόνων και άλλες προτεραιότητες στο πλαίσιο της εξωτερικής πολιτικής της Ένωσης. Η Επιτροπή παρακολουθεί τακτικά την πρόοδο στην επίτευξη των στόχων αυτών.
   3.   Οι λεπτομερείς χρηματοδοτικοί όροι της μακροοικονομικής χρηματοδοτικής συνδρομής της Ένωσης καθορίζονται σε μια δανειακή σύμβαση που πρόκειται να συναφθεί μεταξύ της Επιτροπής και των αρχών της Τυνησίας.
   4.   Η Επιτροπή ελέγχει σε τακτά διαστήματα ότι εξακολουθούν να πληρούνται οι όροι του άρθρου 4 παράγραφος 3, περιλαμβανομένου και του κατά πόσον οι οικονομικές πολιτικές της Τυνησίας είναι σύμφωνες με τους στόχους της μακροοικονομικής χρηματοδοτικής συνδρομής της Ένωσης. Στο πλαίσιο αυτό, η Επιτροπή συνεργάζεται στενά με το ΔΝΤ και την Παγκόσμια Τράπεζα και, εφόσον είναι αναγκαίο, με το Ευρωπαϊκό Κοινοβούλιο και το Συμβούλιο.
   Άρθρο 4
   1.   Με την επιφύλαξη των όρων της παραγράφου 3, η μακροοικονομική χρηματοδοτική συνδρομή της Ένωσης διατίθεται από την Επιτροπή με τη μορφή δανείου σε τρεις δόσεις. Το ύψος εκάστης δόσης καθορίζεται στο μνημόνιο συνεννόησης.
   2.   Τα ποσά της μακροοικονομικής χρηματοδοτικής συνδρομής της Ένωσης διατίθενται, κατά περίπτωση, σύμφωνα με τον κανονισμό (ΕΚ, Ευρατόμ) αριθ. 480/2009 του Συμβουλίου (6).
   3.   Η απόφαση της Επιτροπής για την αποδέσμευση των δόσεων εξαρτάται από την εκπλήρωση όλων των ακόλουθων όρων:

               α)

               την προϋπόθεση του άρθρου 2·

               β)

               τις συνεχείς ικανοποιητικές επιδόσεις ως προς την εφαρμογή προγράμματος πολιτικής που περιέχει στιβαρά μέτρα προσαρμογής και διαρθρωτικών μεταρρυθμίσεων τα οποία στηρίζονται από μη προληπτικό πιστωτικό διακανονισμό του ΔΝΤ· και

               γ)

               την εφαρμογή, εντός συγκεκριμένου χρονοδιαγράμματος, των όρων οικονομικής και χρηματοπιστωτικής πολιτικής που περιέχονται στο μνημόνιο συνεννόησης.

         Η εκταμίευση της δεύτερης δόσης πραγματοποιείται το νωρίτερο τρεις μήνες μετά την εκταμίευση της πρώτης δόσης. Η εκταμίευση της τρίτης δόσης πραγματοποιείται το νωρίτερο τρεις μήνες μετά την εκταμίευση της δεύτερης δόσης.
   4.   Όταν δεν τηρούνται οι όροι της παραγράφου 3, η Επιτροπή αναστέλλει προσωρινά ή ακυρώνει την εκταμίευση της μακροοικονομικής χρηματοδοτικής συνδρομής της Ένωσης. Σε τέτοιες περιπτώσεις, η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τους λόγους της εν λόγω αναστολής ή ακύρωσης.
   5.   Η μακροοικονομική χρηματοδοτική συνδρομή της Ένωσης εκταμιεύεται στην κεντρική τράπεζα της Τυνησίας. Με την επιφύλαξη των όρων που πρόκειται να συμφωνηθούν στο μνημόνιο συνεννόησης, περιλαμβανομένης της επιβεβαίωσης των υπολειπόμενων δημοσιονομικών χρηματοδοτικών αναγκών, τα ενωσιακά κονδύλια μπορεί να μεταβιβάζονται στο Υπουργείο Οικονομικών της Τυνησίας ως τελικό αποδέκτη.
   Άρθρο 5
   1.   Οι δανειοληπτικές και δανειοδοτικές πράξεις που σχετίζονται με τη μακροοικονομική χρηματοδοτική συνδρομή της Ένωσης διενεργούνται σε ευρώ με την ίδια τοκοφόρο ημερομηνία και δεν εμπλέκουν την Ένωση σε μεταβολή της διάρκειας ούτε την εκθέτουν σε ανάληψη οποιουδήποτε κινδύνου συναλλάγματος ή επιτοκίου, ούτε σε ανάληψη οποιουδήποτε άλλου εμπορικού κινδύνου.
   2.   Εφόσον το επιτρέπουν οι περιστάσεις και το ζητήσει η Τυνησία, η Επιτροπή μπορεί να προβεί στις προσήκουσες ενέργειες προκειμένου να διασφαλίσει την προσθήκη στους όρους και τις προϋποθέσεις του δανείου ρήτρας πρόωρης εξόφλησης και την ύπαρξη ανάλογης ρήτρας στους όρους και τις προϋποθέσεις των δανειοληπτικών πράξεων.
   3.   Όταν οι περιστάσεις επιτρέπουν βελτίωση του επιτοκίου του δανείου και εφόσον το ζητήσει η Τυνησία, η Επιτροπή μπορεί να αποφασίσει την αναχρηματοδότηση του συνόλου ή μέρους των αρχικών δανειοληπτικών πράξεών της, ή μπορεί να αναπροσαρμόσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται σύμφωνα με τις παραγράφους 1 και 4 και δεν έχουν ως αποτέλεσμα την παράταση της διάρκειας των οικείων δανειοληπτικών πράξεων ή την αύξηση του ποσού του οφειλόμενου κεφαλαίου κατά την ημερομηνία διεξαγωγής των πράξεων αναχρηματοδότησης ή αναπροσαρμογής.
   4.   Το σύνολο των εξόδων της Ένωσης που συνδέονται με τις δανειοληπτικές και τις δανειοδοτικές πράξεις στο πλαίσιο της παρούσας απόφασης βαρύνει την Τυνησία.
   5.   Η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις εξελίξεις ως προς τις πράξεις που αναφέρονται στις παραγράφους 2 και 3.
   Άρθρο 6
   1.   Η μακροοικονομική χρηματοδοτική συνδρομή της Ένωσης υλοποιείται σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (7) και τον κατ' εξουσιοδότηση κανονισμό (ΕΕ) αριθ. 1268/2012 της Επιτροπής (8).
   2.   Η εφαρμογή της μακροοικονομικής χρηματοδοτικής συνδρομής της Ένωσης τελεί υπό άμεση διαχείριση.
   3.   Το μνημόνιο συνεννόησης και η δανειακή σύμβαση που πρόκειται να συνομολογηθούν με τις αρχές της Τυνησίας περιλαμβάνουν διατάξεις οι οποίες:

               α)

               διασφαλίζουν ότι η Τυνησία ελέγχει τακτικά εάν η χρηματοδότηση που χορηγείται από τον γενικό προϋπολογισμό της Ένωσης χρησιμοποιείται ορθά, λαμβάνει τα αναγκαία μέτρα για την πρόληψη παρατυπιών και απάτης και, εάν είναι απαραίτητο, κινεί δικαστική διαδικασία για την ανάκτηση υπεξαιρεθέντων καταβληθέντων ποσών που χορηγήθηκαν βάσει της παρούσας απόφασης·

               β)

               διασφαλίζουν την προστασία των οικονομικών συμφερόντων της Ένωσης, προβλέποντας ειδικότερα την εφαρμογή ειδικών μέτρων για την πρόληψη και καταπολέμηση της απάτης, της διαφθοράς και οποιωνδήποτε άλλων παρατυπιών που επηρεάζουν τη μακροοικονομική χρηματοδοτική συνδρομή της Ένωσης, σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου (9), τον κανονισμό (Ευρατόμ, ΕΚ) αριθ. 2185/96 του Συμβουλίου (10) και τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (11)·

               γ)

               επιτρέπουν ρητά στην Επιτροπή, καθώς και στην Ευρωπαϊκή Υπηρεσία Καταπολέμησης της Απάτης ή στους εκπροσώπους τους, να πραγματοποιούν ελέγχους, συμπεριλαμβανομένων επιτόπιων ελέγχων και επιθεωρήσεων·

               δ)

               επιτρέπουν ρητά στην Επιτροπή και στο Ελεγκτικό Συνέδριο να διενεργούν λογιστικούς ελέγχους κατά τη διάρκεια και μετά από την περίοδο διαθεσιμότητας της μακροοικονομικής χρηματοδοτικής συνδρομής της Ένωσης, συμπεριλαμβανομένων των ελέγχων εγγράφων και των επιτόπιων ελέγχων, όπως οι επιχειρησιακές αξιολογήσεις· και

               ε)

               διασφαλίζουν ότι η Ένωση δικαιούται την πρόωρη αποπληρωμή του δανείου, εάν διαπιστωθεί πως, σε σχέση με τη διαχείριση της μακροοικονομικής χρηματοδοτικής συνδρομής της Ένωσης, η Τυνησία έχει εμπλακεί σε οποιαδήποτε πράξη απάτης ή διαφθοράς ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης.

         4.   Κατά την εφαρμογή της μακροοικονομικής χρηματοδοτικής συνδρομής της Ένωσης, η Επιτροπή παρακολουθεί, με επιχειρησιακές αξιολογήσεις, την ορθότητα των χρηματοοικονομικών ρυθμίσεων, των διοικητικών διαδικασιών και των μηχανισμών εσωτερικού και εξωτερικού ελέγχου της Τυνησίας που σχετίζονται με τη συνδρομή.
   Άρθρο 7
   1.   Η Επιτροπή επικουρείται από επιτροπή. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
   2.   Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
   Άρθρο 8
   1.   Η Επιτροπή υποβάλλει, έως τις 30 Ιουνίου εκάστου έτους, έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή της παρούσας απόφασης κατά το προηγούμενο έτος, που περιλαμβάνει αξιολόγηση αυτής της εφαρμογής. Στην εν λόγω έκθεση:

               α)

               εξετάζεται η πρόοδος που σημειώθηκε κατά την εφαρμογή της μακροοικονομικής χρηματοδοτικής συνδρομής της Ένωσης·

               β)

               αξιολογούνται η οικονομική κατάσταση και οι προοπτικές της Τυνησίας, καθώς και η πρόοδος στην εφαρμογή των μέτρων πολιτικής που αναφέρονται στο άρθρο 3 παράγραφος 1·

               γ)

               παρουσιάζεται η σχέση μεταξύ των όρων οικονομικής πολιτικής που καθορίζονται στο μνημόνιο συνεννόησης, των τρεχουσών οικονομικών και δημοσιονομικών επιδόσεων της Τυνησίας και των αποφάσεων της Επιτροπής να εκταμιεύσει τις δόσεις της μακροοικονομικής χρηματοδοτικής συνδρομής της Ένωσης.

         2.   Το αργότερο δύο έτη μετά τη λήξη της περιόδου διάθεσης που αναφέρεται στο άρθρο 1 παράγραφος 4, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση εκ των υστέρων αξιολόγησης, αξιολογώντας τα αποτελέσματα και την αποτελεσματικότητα της περατωθείσας μακροοικονομικής χρηματοδοτικής συνδρομής της Ένωσης καθώς και τον βαθμό στον οποίο συνέβαλαν στην επίτευξη των σκοπών της συνδρομής.
   Άρθρο 9
   Η παρούσα απόφαση τίθεται σε ισχύ την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 15 Μαΐου 2014.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         Δ. ΚΟΥΡΚΟΥΛΑΣ

      (1)  Θέση του Ευρωπαϊκού Κοινοβουλίου της 16ης Απριλίου 2014 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 6ης Μαΐου 2014.

      (2)  Ευρωμεσογειακή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου (ΕΕ L 97 της 30.3.1998, σ. 2).

      (3)  Απόφαση αριθ. 778/2013/ΕΕ του Ευρωπαϊκού Κοινοβουλίου και του Συμβουλίου, της 12ης Αυγούστου 2013, για τη χορήγηση περαιτέρω μακροοικονομικής χρηματοδοτικής συνδρομής στη Γεωργία (ΕΕ L 218 της 14.8.2013, σ. 15).

      (4)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).

      (5)  Απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30).

      (6)  Κανονισμός (EΚ, Ευρατόμ) αριθ. 480/2009 του Συμβουλίου, της 25ης Μαΐου 2009, για την ίδρυση Ταμείου εγγυήσεων για τις εξωτερικές δράσεις (ΕΕ L 145 της 10.6.2009, σ. 10).

      (7)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).

      (8)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).

      (9)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).

      (10)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).

      (11)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).


title: 2011/340/ΕΕ: Απόφαση αριθ. 1/2011 του Συμβουλίου Σταθεροποίησης και Σύνδεσης ΕΕ-Κροατίας, της 5ης Μαΐου 2011 , για την τροποποίηση του πρωτοκόλλου 4 της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας

text:
               15.6.2011

               EL

               Επίσημη Εφημερίδα της Ευρωπαϊκής Ένωσης

               L 156/7

         ΑΠΌΦΑΣΗ αριθ. 1/2011 ΤΟΥ ΣΥΜΒΟΥΛΊΟΥ ΣΤΑΘΕΡΟΠΟΊΗΣΗΣ ΚΑΙ ΣΫΝΔΕΣΗΣ ΕΕ-ΚΡΟΑΤΊΑΣ
   της 5ης Μαΐου 2011
   για την τροποποίηση του πρωτοκόλλου 4 της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας
   (2011/340/ΕΕ)
   ΤΟ ΣΥΜΒΟΥΛΙΟ ΕΕ-ΚΡΟΑΤΙΑΣ ΣΤΑΘΕΡΟΠΟΙΗΣΗΣ ΚΑΙ ΣΥΝΔΕΣΗΣ,
   Έχοντας υπόψη τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου (1) (εφεξής αποκαλούμενη «συμφωνία»), και ιδίως το άρθρο 39 του πρωτοκόλλου 4 αυτής,
   Εκτιμώντας τα ακόλουθα:

               (1)

               Τα άρθρα 3 και 4 του πρωτοκόλλου 4 της συμφωνίας προβλέπουν διμερή σώρευση καταγωγής στην Ευρωπαϊκή Ένωση ή την Κροατία.

               (2)

               Η Κροατία ζήτησε την εφαρμογή της σώρευσης καταγωγής κατά την ενσωμάτωση υλών καταγωγής Ένωσης, Κροατίας ή οποιασδήποτε άλλης χώρας ή εδάφους που συμμετέχει στη διαδικασία σταθεροποίησης και σύνδεσης της Ένωσης (2) ή κατά την ενσωμάτωση των υλών, καταγωγής Τουρκίας, στις οποίες εφαρμόζεται η απόφαση αριθ. 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της οριστικής φάσης της τελωνειακής ένωσης (3)
                   (4).

               (3)

               Για να μπορέσουν η Ένωση και η Κροατία να επωφεληθούν από τη διευρυμένη ζώνη σώρευσης, οι διατάξεις του πρωτοκόλλου 4 θα πρέπει να τροποποιηθούν αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πρωτόκολλο 4 της συμφωνίας τροποποιείται ως εξής:

               1)

               Το ακόλουθο κείμενο προστίθεται στον πίνακα περιεχομένων:

                           «Παράρτημα V:

                           Προϊόντα που εξαιρούνται από τη σώρευση η οποία προβλέπεται στα άρθρα 3 και 4».

               2)

               Το άρθρο 3 αντικαθίσταται από το ακόλουθο κείμενο:
               «Άρθρο 3
               Σώρευση στην Κοινότητα
               1.   Με την επιφύλαξη των διατάξεων του άρθρου 2 παράγραφος 1, θεωρούνται προϊόντα καταγωγής Κοινότητας τα προϊόντα που έχουν παραχθεί εκεί με την ενσωμάτωση υλών καταγωγής Κροατίας, Κοινότητας ή οποιασδήποτε άλλης χώρας ή εδάφους που συμμετέχει στη διαδικασία σταθεροποίησης και σύνδεσης της Ευρωπαϊκής Ένωσης (5) ή που περιέχουν ύλες καταγωγής Τουρκίας επί των οποίων ισχύει η απόφαση αριθ. 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995 (6), υπό την προϋπόθεση ότι έχουν αποτελέσει εντός της Κοινότητας αντικείμενο επεξεργασιών ή μεταποιήσεων πέραν αυτών που αναφέρονται στο άρθρο 7. Τα προϊόντα αυτά δεν απαιτείται να έχουν υποστεί επαρκείς επεξεργασίες ή μεταποιήσεις.
               2.   Όταν οι επεξεργασίες ή οι μεταποιήσεις που πραγματοποιήθηκαν στην Κοινότητα δεν υπερβαίνουν τις εργασίες που αναφέρονται στο άρθρο 7, το παραγόμενο προϊόν θεωρείται καταγωγής της Κοινότητας μόνο εφόσον η προστιθέμενη αξία στην Κοινότητα είναι υψηλότερη από την αξία των χρησιμοποιηθεισών υλών καταγωγής μιας από τις άλλες χώρες ή από τα εδάφη που αναφέρονται στην παράγραφο 1. Εάν αυτό δεν συμβαίνει, το παραγόμενο προϊόν θεωρείται καταγωγής της χώρας που εισέφερε την υψηλότερη αξία σε συνάρτηση με τις καταγόμενες ύλες που χρησιμοποιήθηκαν κατά την κατασκευή στην Κοινότητα.
               3.   Τα προϊόντα καταγωγής μιας από τις χώρες ή από τα εδάφη που αναφέρονται στην παράγραφο 1 τα οποία δεν υφίστανται καμία επεξεργασία ή μεταποίηση στην Κοινότητα διατηρούν την καταγωγή τους, εφόσον εξάγονται σε μία από τις εν λόγω χώρες ή εδάφη.
               4.   Η σώρευση που προβλέπει το παρόν άρθρο εφαρμόζεται μόνο υπό τον όρο ότι:

                           α)

                           μεταξύ των χωρών ή εδαφών που ενέχονται στην απόκτηση του χαρακτήρα καταγωγής και της χώρας προορισμού εφαρμόζεται προτιμησιακή εμπορική συμφωνία δυνάμει του άρθρου XXIV της Γενικής Συμφωνίας Δασμών και Εμπορίου (GATT)·

                           β)

                           οι ύλες και τα προϊόντα έχουν αποκτήσει το χαρακτήρα καταγωγής κατ’ εφαρμογή κανόνων καταγωγής ταυτόσημων με αυτούς που προβλέπει το παρόν πρωτόκολλο,
                           και

                           γ)

                           οι ανακοινώσεις που αναφέρουν την πλήρωση των απαιτούμενων προϋποθέσεων για την εφαρμογή της σώρευσης έχουν δημοσιευθεί στην Επίσημη Εφημερίδα της Ευρωπαϊκής Ένωσης (σειρά C) και στην Κροατία σύμφωνα με τις κατ’ ιδίαν διαδικασίες τους.

                     Η σώρευση που προβλέπει το παρόν άρθρο εφαρμόζεται από την ημερομηνία που αναγράφεται στην ανακοίνωση που δημοσιεύεται στην Επίσημη Εφημερίδα της Ευρωπαϊκής Ένωσης (σειρά C).
               Η Κοινότητα γνωστοποιεί στην Κροατία, μέσω της Ευρωπαϊκής Επιτροπής, τις λεπτομέρειες των συμφωνιών και των αντίστοιχων κανόνων καταγωγής που εφαρμόζονται με τις άλλες χώρες ή εδάφη που αναφέρονται στην παράγραφο 1.
               Τα προϊόντα του παραρτήματος V εξαιρούνται από τη σώρευση που προβλέπεται στο παρόν άρθρο.

               3)

               Το άρθρο 4 αντικαθίσταται από το ακόλουθο κείμενο:
               «Άρθρο 4
               Σώρευση στην Κροατία
               1.   Με την επιφύλαξη των διατάξεων του άρθρου 2 παράγραφος 2, θεωρούνται ως προϊόντα καταγωγής Κροατίας τα προϊόντα που έχουν παραχθεί εκεί με την ενσωμάτωση υλών καταγωγής Κοινότητας, Κροατίας ή οποιασδήποτε άλλης χώρας ή εδάφους που συμμετέχει στη διαδικασία σταθεροποίησης και σύνδεσης της Ευρωπαϊκής Ένωσης (7) ή που περιέχουν υλικά καταγωγής Τουρκίας επί των οποίων ισχύει η απόφαση αριθ. 1/95 του Συμβουλίου Σύνδεσης ΕΚ-Τουρκίας της 22ας Δεκεμβρίου 1995 (8), υπό την προϋπόθεση ότι έχουν αποτελέσει εντός της Κροατίας αντικείμενο επεξεργασιών ή μεταποιήσεων πέραν αυτών που αναφέρονται στο άρθρο 7. Τα προϊόντα αυτά δεν απαιτείται να έχουν υποστεί επαρκείς επεξεργασίες ή μεταποιήσεις.
               2.   Όταν οι επεξεργασίες ή οι μεταποιήσεις που πραγματοποιήθηκαν στην Κροατία δεν υπερβαίνουν τις εργασίες που αναφέρονται στο άρθρο 7, το παραγόμενο προϊόν θεωρείται καταγωγής Κροατίας μόνο εφόσον η προστιθέμενη αξία στην Κροατία είναι υψηλότερη από την αξία των χρησιμοποιηθεισών υλών καταγωγής μιας από τις άλλες χώρες ή από τα εδάφη που αναφέρονται στην παράγραφο 1. Εάν αυτό δεν συμβαίνει, το παραγόμενο προϊόν θεωρείται καταγωγής της χώρας που εισέφερε την υψηλότερη αξία σε συνάρτηση με τις καταγόμενες ύλες που χρησιμοποιήθηκαν κατά την κατασκευή στην Κροατία.
               3.   Τα προϊόντα καταγωγής μιας από τις χώρες ή από τα εδάφη που αναφέρονται στην παράγραφο 1 τα οποία δεν υφίστανται καμία επεξεργασία ή μεταποίηση στην Κροατία διατηρούν την καταγωγή τους, εφόσον εξάγονται σε μία από τις εν λόγω χώρες ή εδάφη.
               4.   Η σώρευση που προβλέπει το παρόν άρθρο εφαρμόζεται μόνο υπό τον όρο ότι:

                           α)

                           μεταξύ των χωρών ή εδαφών που ενέχονται στην απόκτηση του χαρακτήρα καταγωγής και της χώρας προορισμού εφαρμόζεται προτιμησιακή εμπορική συμφωνία δυνάμει του άρθρου XXIV της Γενικής Συμφωνίας Δασμών και Εμπορίου (GATT)·

                           β)

                           οι ύλες και τα προϊόντα έχουν αποκτήσει το χαρακτήρα καταγωγής κατ’ εφαρμογή κανόνων καταγωγής ταυτόσημων με αυτούς που προβλέπει το παρόν πρωτόκολλο,
                           και

                           γ)

                           οι ανακοινώσεις που αναφέρουν την πλήρωση των απαιτούμενων προϋποθέσεων για την εφαρμογή της σώρευσης έχουν δημοσιευθεί στην Επίσημη Εφημερίδα της Ευρωπαϊκής Ένωσης (σειρά C) και στην Κροατία σύμφωνα με τις οικείες διαδικασίες.

                     Η σώρευση που προβλέπει το παρόν άρθρο εφαρμόζεται από την ημερομηνία που αναγράφεται στην ανακοίνωση που δημοσιεύεται στην Επίσημη Εφημερίδα της Ευρωπαϊκής Ένωσης (σειρά C).
               Η Κροατία γνωστοποιεί στην Κοινότητα, μέσω της Ευρωπαϊκής Επιτροπής, τις λεπτομέρειες των συμφωνιών, καθώς και την ημερομηνία έναρξης ισχύος τους και τους αντίστοιχους κανόνες καταγωγής που εφαρμόζονται με τις άλλες χώρες ή εδάφη που αναφέρονται στην παράγραφο 1.
               Τα προϊόντα του παραρτήματος V εξαιρούνται από τη σώρευση που προβλέπεται στο παρόν άρθρο.

               4)

               Το άρθρο 7 παράγραφος 1 στοιχείο ιγ) αντικαθίσταται από το ακόλουθο κείμενο:

                           «ιγ)

                           απλή ανάμειξη προϊόντων, έστω και διαφορετικού είδους· ανάμειξη της ζάχαρης με οποιαδήποτε ύλη·».

               5)

               Στο άρθρο 13, η παράγραφος 1 αντικαθίσταται από το ακόλουθο κείμενο:
               «1.   Η προτιμησιακή μεταχείριση που προβλέπεται από τη συμφωνία εφαρμόζεται μόνο στα προϊόντα που πληρούν τις προϋποθέσεις του παρόντος πρωτοκόλλου και μεταφέρονται απευθείας μεταξύ της Κοινότητας και της Κροατίας ή μέσω των εδαφών των άλλων χωρών ή εδαφών που αναφέρονται στα άρθρα 3 και 4. Ωστόσο, προϊόντα που αποτελούν μία και μόνο αποστολή μπορούν να μεταφέρονται μέσω άλλων εδαφών με, ενδεχομένως, μεταφόρτωση ή προσωρινή αποθήκευση σ’ αυτά τα εδάφη, υπό την προϋπόθεση ότι τα προϊόντα παραμένουν υπό την επιτήρηση των τελωνειακών αρχών της χώρας διαμετακόμισης ή αποθήκευσης και ότι δεν υφίστανται εκεί άλλες εργασίες εκτός από την εκφόρτωση, την επαναφόρτωση ή οποιαδήποτε άλλη εργασία που αποβλέπει στη διατήρησή τους σε καλή κατάσταση.
               Τα καταγόμενα προϊόντα μπορούν να μεταφέρονται με αγωγούς μέσω εδάφους άλλου από εκείνο της Κοινότητας ή της Κροατίας.».

               6)

               Στο άρθρο 14, η παράγραφος 1 αντικαθίσταται από το ακόλουθο κείμενο:
               «1.   Προϊόντα καταγωγής που αποστέλλονται για να συμμετάσχουν σε έκθεση σε χώρα ή έδαφος άλλη από εκείνο που αναφέρεται στα άρθρα 3 και 4 και πωλούνται μετά την έκθεση για να εισαχθούν στην Κοινότητα ή στην Κροατία εμπίπτουν, κατά την εισαγωγή, στις διατάξεις της συμφωνίας, υπό την προϋπόθεση ότι αποδεικνύεται κατά τρόπο ικανοποιητικό στις τελωνειακές αρχές ότι:

                           α)

                           εξαγωγέας απέστειλε τα προϊόντα αυτά από την Κοινότητα ή από την Κροατία στη χώρα της έκθεσης και τα εξέθεσε εκεί·

                           β)

                           ο ίδιος εξαγωγέας πώλησε τα εν λόγω προϊόντα ή τα μεταβίβασε κατ’ άλλο τρόπο σε παραλήπτη στην Κοινότητα ή στην Κροατία·

                           γ)

                           τα προϊόντα απεστάλησαν, κατά τη διάρκεια της έκθεσης ή αμέσως μετά, στην κατάσταση στην οποία είχαν αποσταλεί για την έκθεση,
                           και

                           δ)

                           τα προϊόντα, αφ’ ης στιγμής απεστάλησαν για την έκθεση, δεν χρησιμοποιήθηκαν για σκοπούς άλλους από την επίδειξή τους στη συγκεκριμένη έκθεση.».

               7)

               Στο άρθρο 15, η παράγραφος 1 αντικαθίσταται από το ακόλουθο κείμενο:
               «1.   Οι μη καταγόμενες ύλες που χρησιμοποιούνται για την κατασκευή προϊόντων καταγωγής Κοινότητας, Κροατίας ή άλλης χώρας ή εδάφους που αναφέρεται στα άρθρα 3 και 4, για τις οποίες εκδίδεται ή συντάσσεται πιστοποιητικό καταγωγής σύμφωνα με τις διατάξεις του τίτλου V, δεν αποτελούν στην Κοινότητα ή στην Κροατία αντικείμενο επιστροφής δασμών ή απαλλαγής από δασμούς οποιουδήποτε είδους.».

               8)

               Στο άρθρο 17, η παράγραφος 4 αντικαθίσταται από το ακόλουθο κείμενο:
               «4.   Το πιστοποιητικό κυκλοφορίας εμπορευμάτων EUR.1 εκδίδεται από τις τελωνειακές αρχές κράτους μέλους της Κοινότητας ή της Κροατίας, εάν τα σχετικά προϊόντα μπορούν να θεωρηθούν ως προϊόντα καταγωγής Κοινότητας, Κροατίας ή άλλης χώρας ή εδάφους που αναφέρεται στα άρθρα 3 και 4 και πληρούν τις προϋποθέσεις του παρόντος πρωτοκόλλου.».

               9)

               Στο άρθρο 22, η παράγραφος 2 αντικαθίσταται από το ακόλουθο κείμενο:
               «2.   Είναι δυνατόν να συνταχθεί δήλωση τιμολογίου, εάν τα σχετικά προϊόντα μπορούν να θεωρηθούν ως προϊόντα καταγωγής Κοινότητας, Κροατίας ή άλλης χώρας ή εδάφους που αναφέρεται στα άρθρα 3 και 4 και πληρούν τις απαιτήσεις του παρόντος πρωτοκόλλου.».

               10)

               Το άρθρο 28 αντικαθίσταται από το ακόλουθο κείμενο:
               «Άρθρο 28
               Δικαιολογητικά
               Τα έγγραφα που αναφέρονται στο άρθρο 17 παράγραφος 3 και στο άρθρο 22 παράγραφος 3 και χρησιμοποιούνται για να αποδείξουν ότι τα προϊόντα που καλύπτονται από πιστοποιητικό κυκλοφορίας EUR.1 ή από δήλωση τιμολογίου μπορούν να θεωρούνται ως προϊόντα καταγωγής Κοινότητας, Κροατίας ή άλλης χώρας ή εδάφους που αναφέρεται στα άρθρα 3 και 4 και πληρούν τις λοιπές προϋποθέσεις του παρόντος πρωτοκόλλου μπορούν να συνίστανται, μεταξύ άλλων, στα εξής:

                           α)

                           άμεση απόδειξη των διαδικασιών παραγωγής των σχετικών εμπορευμάτων τις οποίες εφαρμόζει ο εξαγωγέας ή ο προμηθευτής και οι οποίες περιλαμβάνονται, π.χ., στα λογιστικά βιβλία ή στα εσωτερικά λογιστικά στοιχεία του εξαγωγέα ή του προμηθευτή·

                           β)

                           έγγραφα τα οποία αποδεικνύουν τον χαρακτήρα καταγωγής των υλών που χρησιμοποιήθηκαν και τα οποία εκδόθηκαν ή συντάχθηκαν στην Κοινότητα ή την Κροατία, όπου τα εν λόγω έγγραφα χρησιμοποιούνται σύμφωνα με το εθνικό δίκαιο·

                           γ)

                           έγγραφα που αποδεικνύουν ότι η επεξεργασία ή η μεταποίηση των υλών πραγματοποιήθηκε εντός της Κοινότητας ή της Κροατίας και τα οποία εκδόθηκαν ή συντάχθηκαν στην Κοινότητα ή στην Κροατία, όπου τα εν λόγω έγγραφα χρησιμοποιούνται σύμφωνα με το εθνικό δίκαιο·

                           δ)

                           πιστοποιητικά κυκλοφορίας EUR.1 ή δηλώσεις τιμολογίου που αποδεικνύουν τον χαρακτήρα καταγωγής των υλών που χρησιμοποιήθηκαν, τα οποία εκδόθηκαν ή συντάχθηκαν στην Κοινότητα ή στην Κροατία σύμφωνα με το παρόν πρωτόκολλο ή σε άλλη χώρα ή έδαφος που αναφέρεται στα άρθρα 3 και 4, σύμφωνα με κανόνες καταγωγής πανομοιότυπους με τους κανόνες του παρόντος πρωτοκόλλου·

                           ε)

                           κατάλληλα αποδεικτικά στοιχεία σχετικά με την επεξεργασία ή τη μεταποίηση που έχει πραγματοποιηθεί εκτός της Κοινότητας ή της Κροατίας, κατ’ εφαρμογή του άρθρου 12, τα οποία αποδεικνύουν ότι έχουν τηρηθεί οι προϋποθέσεις του εν λόγω άρθρου.».

               11)

               Στο άρθρο 31, η παράγραφος 1 αντικαθίσταται από το ακόλουθο κείμενο:
               «1.   Για την εφαρμογή των διατάξεων του άρθρου 22 παράγραφος 1 στοιχείο β) και του άρθρου 27 παράγραφος 3, στις περιπτώσεις στις οποίες τα προϊόντα τιμολογούνται σε νόμισμα άλλο από το ευρώ, το ισόποσο των εθνικών νομισμάτων των κρατών μελών της Κοινότητας, της Κροατίας και των άλλων χωρών ή εδαφών που αναφέρονται στα άρθρα 3 και 4 σε ευρώ καθορίζεται ετησίως από καθεμία από τις ενδιαφερόμενες χώρες.».

               12)

               Το παράρτημα της παρούσας απόφασης προστίθεται στο πρωτόκολλο 4 της συμφωνίας ως παράρτημα V.

         Άρθρο 2
   Η παρούσα απόφαση αρχίζει να ισχύει την πρώτη ημέρα του πρώτου μήνα που έπεται της έκδοσής της.

      Βρυξέλλες, 5 Μαΐου 2011.

            Για το Συμβούλιο Σταθεροποίησης και Σύνδεσης ΕΕ-Κροατίας

            Η Πρόεδρος

         C. ASHTON

      (1)  ΕΕ L 26 της 28.1.2005, σ. 3.

      (2)  Όπως ορίστηκε στα συμπεράσματα του Συμβουλίου Γενικών Υποθέσεων της 29ης Απριλίου 1997 και στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο της 26ης Μαΐου 1999 για τη Διαδικασία Σταθεροποίησης και Σύνδεσης με τις χώρες της Νοτιοανατολικής Ευρώπης — Βοσνία-Ερζεγοβίνη, Κροατία, Ομοσπονδιακή Δημοκρατία της Γιουγκοσλαβίας, Πρώην Γιουγκοσλαβική Δημοκρατία της Μακεδονίας και Αλβανία.

      (3)  ΕΕ L 35 της 13.2.1996, σ. 1.

      (4)  Η απόφαση αριθ. 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της οριστικής φάσης της τελωνειακής ένωσης ισχύει για προϊόντα, πλην των γεωργικών προϊόντων, όπως ορίζεται στη συμφωνία σύνδεσης μεταξύ της Ευρωπαϊκής Οικονομικής Κοινότητας και της Τουρκίας (ΕΕ 217 της 29.12.1964, σ. 3687/64), και πλην των προϊόντων χάλυβα και άνθρακα, όπως ορίζεται στη συμφωνία μεταξύ της Ευρωπαϊκής Κοινότητας Άνθρακος και Χάλυβος και της Δημοκρατίας της Τουρκίας για το εμπόριο προϊόντων που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακος και Χάλυβος (ΕΕ L 227 της 7.9.1996, σ. 3).

      (5)  Όπως ορίστηκε στα συμπεράσματα του Συμβουλίου Γενικών Υποθέσεων του Απριλίου του 1997 και στην ανακοίνωση της Επιτροπής του Μαΐου του 1999 για την καθιέρωση της Διαδικασίας Σταθεροποίησης και Σύνδεσης με τις χώρες των Δυτικών Βαλκανίων.

      (6)  Η απόφαση αριθ. 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995, ισχύει για προϊόντα, πλην των γεωργικών προϊόντων, όπως ορίζεται στη συμφωνία σύνδεσης μεταξύ της Ευρωπαϊκής Οικονομικής Κοινότητας και της Τουρκίας, και πλην των προϊόντων χάλυβα και άνθρακα, όπως ορίζεται στη συμφωνία μεταξύ της Ευρωπαϊκής Κοινότητας Άνθρακος και Χάλυβος και της Δημοκρατίας της Τουρκίας για το εμπόριο προϊόντων που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακος και Χάλυβος.».

      (7)  Όπως ορίστηκε στα συμπεράσματα του Συμβουλίου Γενικών Υποθέσεων του Απριλίου του 1997 και στην ανακοίνωση της Επιτροπής του Μαΐου του 1999 για την καθιέρωση της Διαδικασίας Σταθεροποίησης και Σύνδεσης με τις χώρες των Δυτικών Βαλκανίων.

      (8)  Η απόφαση αριθ. 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995, ισχύει για προϊόντα, πλην των γεωργικών προϊόντων, όπως ορίζεται στη συμφωνία σύνδεσης μεταξύ της Ευρωπαϊκής Οικονομικής Κοινότητας και της Τουρκίας, και πλην των προϊόντων χάλυβα και άνθρακα, όπως ορίζεται στη συμφωνία μεταξύ της Ευρωπαϊκής Κοινότητας Άνθρακος και Χάλυβος και της Δημοκρατίας της Τουρκίας για το εμπόριο προϊόντων που καλύπτονται από τη συνθήκη για την ίδρυση της Ευρωπαϊκής Κοινότητας Άνθρακος και Χάλυβος.».

      ΠΑΡΑΡΤΗΜΑ

            «ΠΑΡΑΡΤΗΜΑ V

               ΠΡΟΪΟΝΤΑ ΠΟΥ ΕΞΑΙΡΟΥΝΤΑΙ ΑΠΟ ΤΗ ΣΩΡΕΥΣΗ Η ΟΠΟΙΑ ΠΡΟΒΛΕΠΕΤΑΙ ΣΤΑ ΑΡΘΡΑ 3 ΚΑΙ 4

                        Κωδικός ΣΟ

                        Περιγραφή εμπορευμάτων

                        1704 90 99

                        Άλλα ζαχαρώδη προϊόντα χωρίς κακάο

                        1806 10 30
                        1806 10 90

                        Σοκολάτα και άλλα παρασκευάσματα διατροφής που περιέχουν κακάο

                                    –

                                    Σκόνη κακάου, με προσθήκη ζάχαρης ή άλλων γλυκαντικών:

                                    – –

                                    Περιεκτικότητας κατά βάρος σε ζαχαρόζη (στην οποία περιλαμβάνεται και το ιμβερτοποιημένο ζάχαρο που μετριέται σε ζαχαρόζη) ή ισογλυκόζη που μετριέται επίσης σε ζαχαρόζη, ίσης ή ανώτερης του 65 % ή κατώτερης του 80 %

                                    – –

                                    Περιεκτικότητας κατά βάρος σε ζαχαρόζη (στην οποία περιλαμβάνεται και το ιμβερτοποιημένο ζάχαρο που μετριέται σε ζαχαρόζη) ή ισογλυκόζη που μετριέται σε ζαχαρόζη, ίσης ή μεγαλύτερης του 80 %

                        1806 20 95

                                    –

                                    Άλλα παρασκευάσματα που παρουσιάζονται είτε σε τεμάχια ή σε ράβδους, με βάρος που υπερβαίνει τα 2kg, είτε σε υγρή ή πολτώδη κατάσταση ή σε σκόνη, κόκκους ή παρόμοιες μορφές, σε δοχεία ή σε άμεσες συσκευασίες με περιεχόμενο που υπερβαίνει τα 2 kg:

                                    – –

                                    Άλλα

                                    – – –

                                    Άλλα

                        1901 90 99

                        Εκχυλίσματα βύνης· παρασκευάσματα διατροφής από αλεύρια, σιμιγδάλια, άμυλα ή εκχυλίσματα βύνης, που δεν περιέχουν κακάο ή που περιέχουν λιγότερο από 40 % κατά βάρος κακάο επί πλήρως απολιπανθείσας βάσης και δεν κατονομάζονται ούτε περιλαμβάνονται αλλού. Παρασκευάσματα διατροφής από προϊόντα των κλάσεων 0401 μέχρι 0404, που δεν περιέχουν κακάο ή περιέχουν λιγότερο από 5 % κατά βάρος επί πλήρως απολιπανθείσας βάσης, και δεν κατονομάζονται ούτε περιλαμβάνονται αλλού

                                    –

                                    Άλλα

                                    – –

                                    Άλλα (εκτός από εκχυλίσματα βύνης)

                                    – – –

                                    Άλλα

                        2101 12 98

                        Άλλα παρασκευάσματα με βάση τον καφέ.

                        2101 20 98

                        Άλλα παρασκευάσματα με βάση το τσάι ή το ματέ

                        2106 90 59

                        Παρασκευάσματα διατροφής που δεν κατονομάζονται ούτε περιλαμβάνονται αλλού

                                    –

                                    Άλλα

                                    – –

                                    Άλλα

                        2106 90 98

                        Παρασκευάσματα τροφίμων που δεν κατονομάζονται ούτε περιλαμβάνονται αλλού:

                                    –

                                    Άλλα (εκτός από συμπυκνώματα πρωτεϊνών και ουσίες πρωτεϊνικής σύστασης)

                                    – –

                                    Άλλα

                                    – – –

                                    Άλλα

                        3302 10 29

                        Μείγματα ευωδών ουσιών και μείγματα (στα οποία περιλαμβάνονται και τα αλκοολικά διαλύματα) με βάση μία ή περισσότερες από αυτές τις ουσίες, των τύπων που χρησιμοποιούνται ως βασικές ύλες για τη βιομηχανία· άλλα παρασκευάσματα με βάση ευώδεις ουσίες που χρησιμοποιούνται για την παρασκευή ποτών:

                                    –

                                    Των τύπων που χρησιμοποιούνται για τις βιομηχανίες ειδών διατροφής ή ποτών

                                    – –

                                    Των τύπων που χρησιμοποιούνται για τις βιομηχανίες ποτών:

                                    – – –

                                    Παρασκευάσματα που περιέχουν όλους τους γευστικούς παράγοντες που χαρακτηρίζουν ένα ποτό:

                                    – – – –

                                    Που έχουν αλκοολικό τίτλο κατ’ όγκο που υπερβαίνει το 0,5 %

                                    – – – –

                                    Άλλα:

                                    – – – – –

                                    Που δεν περιέχουν λιπαρές ύλες που προέρχονται από το γάλα, ζαχαρόζη, ισογλυκόζη, γλυκόζη, άμυλα κάθε είδους ή που περιέχουν κατά βάρος λιγότερο του 1,5 % λιπαρές ύλες που προέρχονται από το γάλα, λιγότερο του 5 % ζαχαρόζη ή ισογλυκόζη, λιγότερο του 5 % γλυκόζη ή άμυλα κάθε είδους

                                    – – – – –

                                    Άλλα


Avis juridique important

|

32001D0507(01)

2001/507/ΕΚ: Απόφαση του Συμβουλίου, της 26ης Ιουνίου 2001, σχετικά με την προσχώρηση της Ευρωπαϊκής Κοινότητας στον κανονισμό αριθ. 109 της Οικονομικής Επιτροπής των Ηνωμένων Εθνών για την Ευρώπη για την έγκριση της παραγωγής αναγομωμένων ελαστικών επισώτρων για επαγγελματικά οχήματα και τα ρυμουλκούμενά τους

Επίσημη Εφημερίδα αριθ. L 183 της 06/07/2001 σ. 0035 - 0035

Απόφαση του Συμβουλίουτης 26ης Ιουνίου 2001σχετικά με την προσχώρηση της Ευρωπαϊκής Κοινότητας στον κανονισμό αριθ. 109 της Οικονομικής Επιτροπής των Ηνωμένων Εθνών για την Ευρώπη για την έγκριση της παραγωγής αναγομωμένων ελαστικών επισώτρων για επαγγελματικά οχήματα και τα ρυμουλκούμενά τους(2001/507/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχώρησης της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές "αναθεωρημένη συμφωνία του 1958"(1), και ιδίως το άρθρο 3 παράγραφος 3 και το άρθρο 4 παράγραφος 2 δεύτερη περίπτωση,την πρόταση της Επιτροπής(2),τη σύμφωνη γνώμη του Ευρωπαϊκού Κοινοβουλίου(3),Εκτιμώντας τα ακόλουθα:(1) Οι ομοιόμορφες προδιαγραφές του κανονισμού αριθ. 109 της Οικονομικής Επιτροπής των Ηνωμένων Εθνών για την Ευρώπη περί εγκρίσεως της παραγωγής ανογομωμένων ελαστικών επισώτρων για επαγγελματικά οχήματα και τα ρυμουλκούμενά τους αποσκοπούν στην άρση των τεχνικών εμποδίων στην εμπορία μηχανοκίνητων οχημάτων μεταξύ των συμβαλλομένων μερών όσον αφορά τα αναγομωμένα ελαστικά επίσωτρα και στην εξασφάλιση υψηλού επιπέδου ασφάλειας και περιβαλλοντικής προστασίας.(2) Ο κανονισμός αριθ. 109 κοινοποιήθηκε στα συμβαλλόμενα μέρη και άρχισε να ισχύει για όλα τα συμβαλλόμενα μέρη που δεν γνωστοποίησαν τη διαφωνία τους μέχρι την ή τις ημερομηνίες που καθορίζονται στον κανονισμό που είναι προσαρτημένος στην αναθεωρημένη συμφωνία του 1958.(3) Προκειμένου να επιτραπεί στις επιχειρήσεις να λάβουν τα δέοντα μέτρα για την έγκαιρη συμμόρφωσή τους με τις διατάξεις του κανονισμού αριθ. 109 ώστε να μη διαταραχθεί η αγορά των αναγομωμένων ελαστικών επισώτρων, ιδίως εξαιτίας διαφορετικών ημερομηνιών ενάρξεως ισχύος στα διάφορα κράτη μέλη, η ενιαία εφαρμογή στην Κοινότητα του κανονισμού αυτού θα ρυθμιστεί σε επόμενο στάδιο μέσω κοινοτικής οδηγίας. Ο κανονισμός αριθ. 109 δεν θα ενταχθεί, ωστόσο, στο σύστημα εγκρίσεως τύπου μηχανοκίνητων οχημάτων και των ρυμουλκουμένων τους,ΑΠΟΦΑΣΙΖΕΙ:Άρθρο μόνοΗ Ευρωπαϊκή Κοινότητα προσχωρεί στον κανονισμό αριθ. 109 της Οικονομικής Επιτροπής των Ηνωμένων Εθνών για την Ευρώπη για την έγκριση της παραγωγής αναγομωμένων ελαστικών επισώτρων για μηχανοκίνητα οχήματα και τα ρυμουλκούμενά τους.Το κείμενο του κανονισμού επισυνάπτεται στην παρούσα απόφαση(4).Λουξεμβούργο, 26 Ιουνίου 2001.Για το ΣυμβούλιοΟ ΠρόεδροςT. Östros(1) ΕΕ L 346 της 17.12.1997, σ. 78.(2) ΕΕ C 274 Ε της 26.9.2000, σ. 79.(3) Γνώμη που διατυπώθηκε στις 15 Μαΐου 2001 (δεν έχει ακόμη δημοσιευθεί στην Επίσημη Εφημερίδα).(4) Ο κανονισμός θα δημοσιευθεί προσεχώς στην Επίσημη Εφημερίδα.


Avis juridique important

|

31997D0015

97/15/ΕΚ: Απόφαση του Συμβουλίου της 9ης Δεκεμβρίου 1996 που αφορά τη θέσπιση τρίτου πολυετούς προγράμματος για τις μικρομεσαίες επιχειρήσεις (ΜΜΕ) στην Ευρωπαϊκή Ένωση (1997-2000)

Επίσημη Εφημερίδα αριθ. L 006 της 10/01/1997 σ. 0025 - 0031

ΑΠΟΦΑΣΗ ΤΟΥ ΣΥΜΒΟΥΛΙΟΥ της 9ης Δεκεμβρίου 1996 περί θεσπίσεως τρίτου πολυετούς προγράμματος για τις μικρομεσαίες επιχειρήσεις (ΜΜΕ) στην Ευρωπαϊκή Ένωση (1997-2000) (97/15/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 παράγραφος 3,την πρόταση της Επιτροπής (1),τη γνώμη του Ευρωπαϊκού Κοινοβουλίου (2),τη γνώμη της Οικονομικής και Κοινωνικής Επιτροπής (3),τη γνώμη της Επιτροπής των Περιφερειών (4),Εκτιμώντας:(1) ότι, στις 10 Οκτωβρίου 1994, το Συμβούλιο εξέδωσε ψήφισμα σχετικά με την ελεύθερη ανάπτυξη της δυναμικής και των δυνατοτήτων καινοτομίας των μικρομεσαίων επιχειρήσεων, συμπεριλαμβανομένης της βιοτεχνίας και των μικρομονάδων σε μια ανταγωνιστική οικονομία (5) 7(2) ότι, στις 21 Νοεμβρίου 1995, το Συμβούλιο εξέδωσε ψήφισμα για την ενίσχυση της ανταγωνιστικότητας της κοινοτικής βιομηχανίας (6) 7(3) ότι, στις 27 Νοεμβρίου 1995, το Συμβούλιο εξέδωσε ψήφισμα για τις μικρομεσαίες βιομηχανικές επιχειρήσεις (ΜΜΕ) και την τεχνολογική καινοτομία (7) 7(4) ότι, στις 22 Απριλίου 1996, το Συμβούλιο εξέδωσε ψήφισμα σχετικά με το συντονισμό των κοινοτικών δραστηριοτήτων υπέρ των μικρομεσαίων επιχειρήσεων και της βιοτεχνίας (8) 7(5) ότι, στις 14 Ιουνίου 1993, το Συμβούλιο εξέδωσε την απόφαση 93/379/ΕΟΚ σχετικά με πολυετές πρόγραμμα κοινοτικών δράσεων για την περαιτέρω ενίσχυση των τομέων προτεραιότητας και την εξασφάλιση της συνέχειας και παγίωσης της πολιτικής υπέρ των επιχειρήσεων, και ιδίως των μικρομεσαίων (ΜΜΕ), στην Κοινότητα (9) 7(6) ότι η Επιτροπή υπέβαλε τις εκθέσεις σχετικά με μέτρα που εμπίπτουν στην απόφαση αυτή 7(7) ότι η Επιτροπή υπέβαλε στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών εξωτερική έκθεση αξιολόγησης σχετικά με την εφαρμογή του τρέχοντος πολυετούς προγράμματος, σύμφωνα με το άρθρο 5 της απόφασης 93/379/ΕΟΚ 7(8) ότι, υπό το πνεύμα της Λευκής Βίβλου για την ανάπτυξη, την ανταγωνιστικότητα και την απασχόληση, η Επιτροπή εξέδωσε, στις 3 Ιουνίου 1994, ανακοίνωση σχετικά με την εφαρμογή ενός ολοκληρωμένου προγράμματος υπέρ των ΜΜΕ και της βιοτεχνίας, με στόχο να δοθεί μια σφαιρική παρουσίαση της κοινοτικής πολιτικής υπέρ των επιχειρήσεων 7(9) ότι, στις 29 Νοεμβρίου 1995, η Επιτροπή ενέκρινε έκθεση με τίτλο «Οι ΜΜΕ: μια δυναμική πηγή απασχόλησης, ανάπτυξης και ανταγωνιστικότητας στην Ευρωπαϊκή Ένωση», την οποία υπέβαλε στο Ευρωπαϊκό Συμβούλιο της Μαδρίτης και στην οποία συνιστά την εφαρμογή μιας πλέον φιλόδοξης επιχειρηματικής πολιτικής ώστε να αξιοποιηθεί πλήρως το δυναμικό των ευρωπαϊκών επιχειρήσεων από πλευράς απασχόλησης, ανάπτυξης και ανταγωνιστικότητας 7(10) ότι οι ΜΜΕ συμβάλλουν σημαντικά στην εδραίωση του ρόλου της βιομηχανίας στην Ευρωπαϊκή Ένωση και κατά τον τρόπο αυτό εξισορροπούν την τάση μετεγκατάστασης επιχειρήσεων 7 ότι δεν πρέπει να υποτιμάται ο ειδικός ρόλος που διαδραματίζουν οι ΜΜΕ, ιδίως μέσω των στενών σχέσεων με τους πελάτες και το προσωπικό και μέσω της δυνατότητας προσωπικής εξέλιξης που προσφέρουν σε πολλούς επιχειρηματίες 7(11) ότι η παρούσα απόφαση συνιστά τη νομική και δημοσιονομική βάση ειδικών συμπληρωματικών μέτρων τα οποία δεν υπάγονται σε άλλες κοινοτικές πολιτικές και δεν μπορούν να υλοποιηθούν καλύτερα στο επίπεδο των κρατών μελών 7(12) ότι κατά την εφαρμογή αυτού του πολυετούς προγράμματος πρέπει να τηρείται η αρχή της επικουρικότητας 7(13) ότι πρέπει να παρέχεται βοήθεια στις ΜΜΕ των οποίων οι δραστηριότητες εκτείνονται πέραν των συνόρων, ώστε να ξεπεράσουν κάθε διαρθρωτική αδυναμία 7(14) ότι η παρούσα απόφαση απευθύνεται ιδιαίτερα στις ΜΜΕ, ανεξαρτήτως δραστηριότητας, νομικής μορφής και γεωγραφικής τους θέσης, και αφορά, μεταξύ άλλων, τη βιοτεχνία, τις επιχειρήσεις εμπορίου και διανομής καθώς και τις μικρομονάδες 7(15) ότι τα μέτρα που προβλέπονται στην παρούσα απόφαση εφαρμόζονται στο σύνολο της Ευρωπαϊκής Ένωσης και αποσκοπούν:- στη δημιουργία ευνοϊκού περιβάλλοντος για την ανάπτυξη των ΜΜΕ,- στη βελτίωση της ενσωμάτωσης και οργάνωσης των ΜΜΕ, ειδικότερα των μικρών επιχειρήσεων και των βιοτεχνιών, εντός της ενιαίας αγοράς,- στην αύξηση της ανταγωνιστικότητας των ευρωπαϊκών ΜΜΕ και της ευρωπαϊκής και διεθνούς διάστασής τους, ευνοώντας την οικονομική μεγέθυνση, την απασχόληση και την οικονομική και κοινωνική συνοχή στην Κοινότητα 7(16) ότι η διαχείριση των δράσεων που θα αναληφθούν στον τομέα της υπερεθνικής τεχνολογικής ανάπτυξης των ΜΜΕ θα γίνεται σε συντονισμό με το κοινοτικό πρόγραμμα Ε& ΤΑ, τηρουμένων των σχετικών διαδικασιών λήψεως αποφάσεων, και ότι θα λαμβάνεται υπόψη η συνέχεια που θα δοθεί στην Πράσινη Βίβλο για την καινοτομία 7(17) ότι στα πρόσθετα πρωτόκολλα των συμφωνιών σύνδεσης με τις χώρες της κεντρικής και ανατολικής Ευρώπης προβλέπεται η συμμετοχή τους στα κοινοτικά προγράμματα 7(18) ότι πρέπει επίσης να προβλεφθεί και η συμμετοχή της Κύπρου και της Μάλτας, στο πλαίσιο των οικείων συμφωνιών σύνδεσης 7(19) ότι το δεύτερο πρόγραμμα λήγει στις 31 Δεκεμβρίου 1996 και ότι πρέπει να θεσπιστεί τρίτο τετραετές πρόγραμμα το οποίο να χρηματοδοτηθεί επαρκώς προς επίτευξη των στόχων του 7(20) ότι η Επιτροπή, επικουρούμενη από την επιτροπή, θα λάβει τα αναγκαία μέτρα για την εφαρμογή του προγράμματος αυτού, εκτός των όποιων μέτρων φορολογικής εναρμόνισης,ΑΠΟΦΑΣΙΖΕΙ:Άρθρο 1 Από 1ης Ιανουαρίου 1997 και για περίοδο τεσσάρων ετών, θεσπίζεται πρόγραμμα κοινοτικής πολιτικής υπέρ των μικρομεσαίων επιχειρήσεων (ΜΜΕ), συμπεριλαμβανομένης της βιοτεχνίας και των πολύ μικρών επιχειρήσεων.Άρθρο 2 Το πρόγραμμα που αναφέρεται στο άρθρο 1 περιλαμβάνει τα μέτρα τα οποία απαριθμούνται στο παράρτημα και αποσκοπούν στη συμπλήρωση των δράσεων των κρατών μελών, έχει δε τους ακόλουθους στόχους:1. Απλούστευση και βελτίωση του διοικητικού και κανονιστικού περιβάλλοντος των επιχειρήσεων:- συνεκτίμηση, στο πλαίσιο των διαφόρων κοινοτικών πρωτοβουλιών και πολιτικών, των συμφερόντων των ΜΜΕ,- απλούστευση και βελτίωση της κοινοτικής νομοθεσίας,- βελτίωση της διαφάνειας και της διάδοσης των αποτελεσματικότερων πρακτικών για την απλούστευση και τη βελτίωση του διοικητικού και κανονιστικού περιβάλλοντος,- βελτίωση του πλαισίου των υπερεθνικών συναλλαγών των ΜΜΕ 72. βελτίωση του χρηματοοικονομικού περιβάλλοντος των επιχειρήσεων:- βελτίωση της πρόσβασης σε δανειακά και επιχειρηματικά κεφάλαια,- συνέχιση των προσπαθειών για τη μείωση των καθυστερήσεων πληρωμών,- διευκόλυνση της ανάπτυξης ειδικών χρηματοοικονομικών μέσων,- τόνωση της ανάπτυξης κεφαλαιαγορών για ταχέως αναπτυσσόμενες ΜΜΕ 73. παροχή υποστήριξης στις ΜΜΕ προκειμένου να προσδώσουν ευρωπαϊκή και διεθνή διάσταση στις στρατηγικές τους, ιδίως μέσω της παροχής καλύτερων υπηρεσιών πληροφόρησης και συνεργασίας:- προώθηση της πρόσβασης των ΜΜΕ στην κοινωνία των πληροφοριών,- ανάπτυξη υπηρεσιών κοινοτικής πληροφόρησης,- καλύτερη προβολή των δράσεων υπέρ των ΜΜΕ,- προώθηση της συνεργασίας μέσω δικτύων αναζήτησης επιχειρηματικών εταίρων,- προώθηση της ανάπτυξης άμεσων επαφών μέσω προγραμμάτων εταιρικών σχέσεων,- ανάπτυξη εταιρικών σχέσεων υπεργολαβίας,- βελτίωση των όρων συμμετοχής των ΜΜΕ στην εσωτερική αγορά,- βελτίωση της πρόσβασης σε νέες αγορές και της διεθνούς διείσδυσης των ΜΜΕ 74. ενίσχυση της ανταγωνιστικότητας των ΜΜΕ και βελτίωση της πρόσβασής τους στην έρευνα, την καινοτομία και την κατάρτιση:- αύξηση του δυναμικού καινοτομίας των ΜΜΕ,- διοικητική βελτίωση,- προσαρμογή στις περιβαλλοντικές απαιτήσεις 75. προώθηση του επιχειρηματικού πνεύματος και υποστήριξη ομάδων-στόχων:- επιχειρηματική παιδεία και επιχειρηματικό πνεύμα,- βιοτεχνία, μικρές επιχειρήσεις και μικρομονάδες,- επιχειρήσεις εμπορίου και διανομής,- γυναίκες επιχειρηματίες και νεαροί επιχειρηματίες 7 επιχειρήσεις τις οποίες διαχειρίζονται επιχειρηματίες από μειονεκτικές ομάδες 76. βελτίωση των μέσων της πολιτικής υπέρ των ΜΜΕ.Άρθρο 3 1. Για την επίτευξη των στόχων που αναφέρονται στά άρθρα 1 και 2, η Επιτροπή λαμβάνει τα αναγκαία μέτρα, εφόσον αυτά δεν μπορούν να υλοποιηθούν καλύτερα σε επίπεδο κρατών μελών, λαμβάνοντας υπόψη τα αποτελέσματα κάθε έκθεσης αξιολόγησης.2. Με τη διαδικασία του άρθρου 4 θεσπίζονται μέτρα που αφορούν:- την έγκριση, πειραματική εφαρμογή ή επέκταση των αναγκαίων σχεδίων που καταρτίζονται προς εφαρμογή της παρούσας απόφασης,- το περιεχόμενο, το χρονοδιάγραμμα και τη χρηματοδοτική ενίσχυση δράσεων και προσκλήσεων υποβολής προτάσεων,- την περιοδική αξιολόγηση των αποτελεσμάτων κάθε σχεδίου σύμφωνα με τα χρονοδιαγράμματα που προβλέπονται στα ειδικά προγράμματα.3. Η Επιτροπή μπορεί να υποβάλει στην επιτροπή που αναφέρεται στο άρθρο 4 οποιοδήποτε άλλο θέμα σχετικό με το πρόγραμμα.4. Η Επιτροπή είναι υπεύθυνη για τη δημοσιονομική εκτέλεση και την εφαρμογή του προγράμματος. Η Επιτροπή εξασφαλίζει εμπεριστατωμένη προκαταρκτική αξιολόγηση, παρακολούθηση και μετέπειτα αξιολόγηση των δράσεων που υπάγονται στο παρόν πρόγραμμα βάσει εκθέσεων που υποβάλλουν οι αποδέκτες της κοινοτικής χρηματοδότησης.5. Η κοινοτική ενίσχυση χορηγείται, εφόσον είναι απαραίτητη για την υλοποίηση του σχεδίου. Δεν πρέπει δε να υπερβαίνει το απαιτούμενο για τη στήριξη του σχεδίου ποσό.Άρθρο 4 Η Επιτροπή επικουρείται από μια επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό σε προθεσμία που μπορεί να ορίσει ο πρόεδρος, ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπει το άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, η ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.Η Επιτροπή θεσπίζει μέτρα τα οποία εφαρμόζονται αμέσως. Εάν όμως τα μέτρα αυτά δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο. Στην περίπτωση αυτή:- η Επιτροπή μπορεί να αναβάλει επί τρίμηνο το πολύ, την ημερομηνία της ανακοίνωσης αυτής, την εφαρμογή των μέτρων που αποφασίστηκαν από αυτή,- το Συμβούλιο μπορεί, με ειδική πλειοψηφία, να λάβει διαφορετική απόφαση στην προθεσμία που προβλέπεται στην πρώτη περίπτωση.Άρθρο 5 1. Η Επιτροπή υποβάλλει στην επιτροπή που αναφέρεται στο άρθρο 4 ετήσια έκθεση σχετικά με την εφαρμογή της παρούσας απόφασης.2. Η Επιτροπή υποβάλλει ανά διετία στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, έκθεση σχετικά με την πρόοδο που επιτελείται, διά της συντονιστικής δράσης, όσον αφορά την ένταξη της διάστασης ΜΜΕ σε όλες τις κοινοτικές πολιτικές και προγράμματα.Άρθρο 6 Προκειμένου να εκτιμηθεί κατά πόσον οι αρχικοί στόχοι έχουν επιτευχθεί, η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, το αργότερο έως τα τέλη του 1999, έκθεση εξωτερικής αξιολόγησης όσον αφορά την εφαρμογή της παρούσας απόφασης, συμπεριλαμβανομένης μιας αξιολόγησης της σχέσης κόστους-αποτελεσματικότητας και των προτάσεων που κρίνει αναγκαίες με βάση τις αξιολογήσεις.Άρθρο 7 1. Στο παρόν πρόγραμμα μπορούν να συμμετάσχουν οι συνδεδεμένες χώρες της κεντρικής και ανατολικής Ευρώπης (ΧΚΑΕ), υπό τους όρους που καθορίζονται στα πρόσθετα πρωτόκολλα των συμφωνιών σύνδεσης με τις χώρες αυτές, σχετικά με τη συμμετοχή τους σε κοινοτικά προγράμματα.2. Στο παρόν πρόγραμμα μπορούν να συμμετάσχουν η Κύπρος και η Μάλτα με βάση πρόσθετες πιστώσεις και σύμφωνα με τους ίδιους κανόνες που ισχύουν και για τις χώρες ΕΖΕΣ μέλη του ΕΟΧ, σύμφωνα με τις διαδικασίες που θα συμφωνηθούν με τις εν λόγω χώρες.Άρθρο 8 1. Η παρούσα απόφαση τίθεται σε ισχύ την 1η Ιανουαρίου 1997 και καλύπτει την περίοδο έως τις 31 Δεκεμβρίου 2000.2. Το ποσό δημοσιονομικής αναφοράς για την εκτέλεση του παρόντος προγράμματος για την περίοδο από 1ης Ιανουαρίου 1997 έως 31 Δεκεμβρίου 2000 ανέρχεται σε 127 εκατομμύρια Ecu.3. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.Βρυξέλλες, 9 Δεκεμβρίου 1996.Για το ΣυμβούλιοΟ ΠρόεδροςB. HOWLIN(1) ΕΕ αριθ. C 156 της 31. 5. 1996, σ. 5.(2) ΕΕ αριθ. C 320 της 28. 10. 1996, σ. 153.(3) ΕΕ αριθ. C 295 της 7. 10. 1996, σ. 6.(4) Γνώμη που διατυπώθηκε στις 19 Σεπτεμβρίου 1996 (δεν έχει ακόμα δημοσιευθεί στην Επίσημη Εφημερίδα).(5) ΕΕ αριθ. C 294 της 22. 10. 1994, σ. 6.(6) ΕΕ αριθ. C 343 της 6. 12. 1994, σ. 1.(7) ΕΕ αριθ. C 341 της 19. 12. 1995, σ. 3.(8) ΕΕ αριθ. C 130 της 3. 5. 1996, σ. 1.(9) ΕΕ αριθ. L 161 της 2. 7. 1993, σ. 68.ΠΑΡΑΡΤΗΜΑ ΜΕΤΡΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 Α. ΑΠΛΟΥΣΤΕΥΣΗ ΚΑΙ ΒΕΛΤΙΩΣΗ ΤΟΥ ΔΙΟΙΚΗΤΙΚΟΥ ΚΑΙ ΚΑΝΟΝΙΣΤΙΚΟΥ ΠΕΡΙΒΑΛΛΟΝΤΟΣ ΤΩΝ ΕΠΙΧΕΙΡΗΣΕΩΝ Α.1. Συνεκτίμηση, στο πλαίσιο των διαφόρων κοινοτικών πρωτοβουλιών και πολιτικών των συμφερόντων των ΜΜΕΈνταξη της διάστασης ΜΜΕ στη χάραξη των κοινοτικών πολιτικών. Προώθηση του συντονισμού των κοινοτικών δράσεων υπέρ των ΜΜΕ, γεγονός που θα τους επιτρέψει να συμμετέχουν πλήρως στις κοινοτικές δράσεις και προγράμματα, συμπεριλαμβανομένων των διαρθρωτικών ταμείων, των προγραμμάτων Ε& ΤΑ, των προγραμμάτων διεθνούς συνεργασίας και των προγραμμάτων στον τομέα του περιβάλλοντος.Α.2. Απλούστευση και βελτίωση της κοινοτικής νομοθεσίαςΕφαρμογή δράσεων για την κατάργηση και τη μείωση των διοικητικών επιβαρύνσεων και του κόστους προσαρμογής στην κοινοτική νομοθεσία, που εμποδίζουν τη δημιουργία και ανάπτυξη επιχειρήσεων, και ιδίως ΜΜΕ. Εδώ χρειάζεται μια ρεαλιστική μεθοδολογία για την αξιολόγηση των επιπτώσεων των νομοθετικών προτάσεων (περιλαμβανομένης της χρήσης ενός συστήματος αξιολόγησης των επιπτώσεων στις επιχειρήσεις και της, ενδεχόμενης, πραγματοποίησης αναλύσεων κόστους-ωφέλειας), καθώς και τη γνωμοδότηση των ΜΜΕ επί των νέων νομοθετικών προτάσεων και την παρακολούθηση της εφαρμογής των κατευθυντηρίων γραμμών της Επιτροπής για τη νομοθετική πολιτική.Α.3. Αύξηση της διαφάνειας και της διάδοσης των αποτελεσματικότερων πρακτικών για την απλούστευση και τη βελτίωση του διοικητικού και κανονιστικού περιβάλλοντοςΔιάδοση των αποτελεσματικότερων πρακτικών, ειδικότερα στον τομέα της διοικητικής απλούστευσης. Προώθηση δράσεων που αφορούν τη μεταβίβαση επιχειρήσεων και τις ρήτρες διατήρησης της κυριότητας.Α.4. Βελτίωση του πλαισίου υπερεθνικών συναλλαγών των ΜΜΕΠροώθηση της ανάπτυξης εναλλακτικών μεθόδων επίλυσης των υπερεθνικών διαφορών μεταξύ επιχειρήσεων. Προώθηση των κατάλληλων νομικών δομών για τις υπερεθνικές δραστηριότητες των ΜΜΕ, και ειδικότερα της χρήσης του ευρωπαϊκού ομίλου οικονομικού σκοπού (σχέδιο Regie).Β. ΒΕΛΤΙΩΣΗ ΤΟΥ ΧΡΗΜΑΤΟΟΙΚΟΝΟΜΙΚΟΥ ΠΕΡΙΒΑΛΛΟΝΤΟΣ ΤΩΝ ΕΠΙΧΕΙΡΗΣΕΩΝ Β.1. Βελτίωση της πρόσβασης σε δανειακά και επιχειρηματικά κεφάλαιαΠροσδιορισμός και διάδοση καινοτόμων πρακτικών με στόχο την καλύτερη πρόσβαση των ΜΜΕ στη δανειοδότηση (ειδικότερα την πρόσβαση σε εταιρείες αμοιβαίων εγγυήσεων και στην στρογγυλή τράπεζα τραπεζιτών και ΜΜΕ).Β.2. Συνέχιση των προσπαθειών για τη μείωση των καθυστερήσεων πληρωμώνΕπίσπευση εφαρμογής της σύστασης για τις καθυστερήσεις πληρωμών και, ενδεχομένως, πρόβλεψη συμπληρωματικών μέτρων 7 υποστήριξη δράσεων με στόχο τη βελτίωση των ικανοτήτων χρηματοοικονομικής διαχείρισης των ΜΜΕ.Β.3. Διευκόλυνση της ανάπτυξης ειδικών χρηματοοικονομικών μέσωνΠροσδιορισμός και ανάπτυξη των καλυτέρων χρηματοδοτικών μέσων ιδιαίτερου ενδιαφέροντος για τις ΜΜΕ, και ιδίως της ανάληψης απαιτήσεων τρίτων και της ασφάλισης πιστώσεων.Β.4. Τόνωση της ανάπτυξης και βελτίωση των όρων-πλαίσιο των κεφαλαιαγορών για ταχέως αναπτυσσόμενες ΜΜΕ (συμπεριλαμβανομένης της EASDAQ-European Association of Securities, Dealers, Automated Quotations)Γ. ΠΑΡΟΧΗ ΥΠΟΣΤΗΡΙΞΗΣ ΣΤΙΣ ΜΜΕ ΠΡΟΚΕΙΜΕΝΟΥ ΝΑ ΠΡΟΣΔΩΣΟΥΝ ΕΥΡΩΠΑΪΚΗ ΚΑΙ ΔΙΕΘΝΗ ΔΙΑΣΤΑΣΗ ΣΤΙΣ ΣΤΡΑΤΗΓΙΚΕΣ ΤΟΥΣ, ΙΔΙΩΣ ΜΕΣΩ ΤΗΣ ΠΑΡΟΧΗΣ ΚΑΛΥΤΕΡΩΝ ΥΠΗΡΕΣΙΩΝ ΠΛΗΡΟΦΟΡΗΣΗΣ ΚΑΙ ΣΥΝΕΡΓΑΣΙΑΣ Γ.1. Ανάπτυξη των υπηρεσιών κοινοτικής πληροφόρησηςΚαλύτερη πρόσβαση των επιχειρήσεων στην κοινοτική πληροφόρηση: ανάπτυξη του δικτύου των Euro-Info-Centres (ευρωπαϊκά κέντρα πληροφόρησης) ως «κέντρων πρώτης επαφής», διοχετεύοντας τα αιτήματα, ενδεχομένως σε συμφωνία με τις εθνικές υπηρεσίες, στον αρμοδιότερο κοινοτικό φορέα. Βελτίωση της σύνθεσης του δικτύου και της ποιότητας των παρεχόμενων υπηρεσιών με καλύτερη στοχοθέτηση των κοινοτικών επιδοτήσεων. Διεύρυνση και ενίσχυση του ρόλου της ενημέρωσης στους κύριους τομείς δράσης της Ένωσης. Βελτίωση της προσαρμογής των υπηρεσιών κοινοτικής πληροφόρησης προς τις απαιτήσεις των επιχειρήσεων, ιδίως με συνεργασία με τις υπάρχουσες αναγνωρισμένες επαγγελματικές οργανώσεις και με τα δίκτυα υποστήριξης επιχειρήσεων των κρατών μελών για την ενίσχυση των ΜΜΕ, συμπεριλαμβανομένων εκείνων που αφορούν τις βιοτεχνίες.Γ.2. Καλύτερη προβολή των δράσεων υπέρ των ΜΜΕΕκστρατείες ενημέρωσης σε συντονισμό με το δίκτυο ευρωπαϊκών κέντρων πληροφόρησης. Διοργάνωση ευρωπαϊκών εβδομάδων επιχειρήσεων.Γ.3. Προώθηση της συνεργασίας μέσω δικτύων αναζήτησης επιχειρηματικών εταίρωνΠοιοτική βελτίωση και καθορισμός ενός προτύπου ποιότητας για το δίκτυο εμπιστευτικής (δίκτυο συνεργασίας επιχειρήσεων - BC NET) και μη εμπιστευτικής (γραφείο προσέγγισης επιχειρήσεων - BRE) αναζήτησης επιχειρηματικών εταίρων, καθώς και για την αναζήτηση άλλων αποτελεσματικών μέσων προώθησης της συνεργασίας μεταξύ επιχειρήσεων.Γ.4. Προώθηση της ανάπτυξης άμεσων επαφών μέσω των προγραμμάτων εταιρικών σχέσεωνΣυνεχής ανάπτυξη μέσων που επιτρέπουν την ανάπτυξη άμεσων επαφών μεταξύ επιχειρηματιών (προγράμματα Europartenariat και Interprise).Γ.5. Ανάπτυξη εταιρικών σχέσεων υπεργολαβίαςΑνάπτυξη δράσεων για την προώθηση της υπερεθνικής υπεργολαβίας.Γ.6. Βελτίωση των όρων συμμετοχής των ΜΜΕ στην εσωτερική αγοράΠροτροπή για την κατάργηση των εμποδίων στις επιχειρηματικές δραστηριότητες. Διευκόλυνση της συμμετοχής των ΜΜΕ στις δημόσιες συμβάσεις.Προώθηση της πρόσβασης των ΜΜΕ και των βιοτεχνιών στην κοινωνία των πληροφοριών.Γ.7. Βελτίωση της πρόσβασης σε νέες αγορές και της διεθνούς διείσδυσης των ΜΜΕΕξέταση νέων δυνατοτήτων για την αύξηση της υπερεθνικής δραστηριότητας των ΜΜΕ εντός της εσωτερικής αγοράς, καθώς και σε παγκόσμια κλίμακα.Δ. ΕΝΙΣΧΥΣΗ ΤΗΣ ΑΝΤΑΓΩΝΙΣΤΙΚΟΤΗΤΑΣ ΤΩΝ ΜΜΕ ΚΑΙ ΒΕΛΤΙΩΣΗ ΤΗΣ ΠΡΟΣΒΑΣΗΣ ΤΟΥΣ ΣΤΗΝ ΕΡΕΥΝΑ, ΤΗΝ ΚΑΙΝΟΤΟΜΙΑ ΚΑΙ ΤΗΝ ΚΑΤΑΡΤΙΣΗ Δ.1. Αύξηση του δυναμικού καινοτομίας των ΜΜΕΕντοπισμός των πιο αποτελεσματικών πρακτικών και πειραματική εφαρμογή συγκεκριμένων προσεγγίσεων μέσω πρότυπων δοκιμαστικών δράσεων, ιδίως στους τομείς της ανάπτυξης επιχειρήσεων με αναπτυξιακό δυναμικό και των επιχειρήσεων που χρησιμοποιούν νέες τεχνολογίες (NTBF). Ενθάρρυνση των ΜΜΕ προκειμένου να χρησιμοποιούν τεχνολογίες πληροφοριών μέσω της ανταλλαγής ορθών πρακτικών και μέσω βελτιωμένων κινήτρων πρόσβασης των ΜΜΕ στα υφιστάμενα κοινοτικά προγράμματα.Δ.2. Διοικητική βελτίωσηΠαροχή βοήθειας για τον εντοπισμό και τη δοκιμαστική εφαρμογή θετικών προσεγγίσεων στον τομέα της κατάρτισης σε θέματα διοικήσεως μέσω της ανταλλαγής ορθών πρακτικών και μέσω βελτίωσης των μέτρων που διευκολύνουν την πρόσβαση στα υφιστάμενα κοινοτικά προγράμματα.Δ.3. Προσαρμογή στις περιβαλλοντικές απαιτήσειςΕ. ΠΡΟΩΘΗΣΗ ΤΟΥ ΕΠΙΧΕΙΡΗΜΑΤΙΚΟΥ ΠΝΕΥΜΑΤΟΣ ΚΑΙ ΥΠΟΣΤΗΡΙΞΗ ΟΜΑΔΩΝ-ΣΤΟΧΩΝ Ε.1. Επιχειρηματική παιδεία και επιχειρηματικό πνεύμαΕνθάρρυνση της ανταλλαγής των καλύτερων πρακτικών, συμπεριλαμβανομένης της ανταλλαγής των πιο δυναμικών επιχειρηματιών.Ε.2. Βιοτεχνίες, μικρές επιχειρήσεις και μικρομονάδες- Μελέτη του «θεσμικού περιβάλλοντος» των μικρών επιχειρήσεων και των βιοτεχνιών.- Εφαρμογή σχεδίων που θα επιτρέψουν στις επιχειρήσεις αυτές να προσαρμοστούν στις διαρθρωτικές αλλαγές, να ενταχθούν πιο αποτελεσματικά στην ενιαία αγορά και να αξιοποιήσουν τις ευκαιρίες που προσφέρει η αγορά αυτή, συμπεριλαμβανομένων των τομέων της τυποποίησης, της πιστοποίησης, της περιβαλλοντικής και ποιοτικής διαχείρισης.Ε.3. Επιχειρήσεις εμπορίου και διανομήςΔιευκόλυνση της διαδικασίας προσαρμογής των εμπορικών επιχειρήσεων στην ενιαία αγορά και στις διαρθρωτικές αλλαγές, ιδίως μέσω της χρήσης νέων τεχνολογιών (Commerce 2000). Προώθηση της συνεργασίας μεταξύ ΜΜΕ. Διάδοση των αποτελεσμάτων των πρότυπων πειραματικών σχεδίων. Εφαρμογή της Πράσινης Βίβλου για το εμπόριο και τη διανομή.Ε.4. Γυναίκες επιχειρηματίες και νεαροί επιχειρηματίες 7 επιχειρήσεις τις οποίες διαχειρίζονται επιχειρηματίες από μειονεκτικές ομάδες.Υποστήριξη της εξεύρεσης καινοτόμων λύσεων μετά τον εντοπισμό των ειδικών προβλημάτων που αντιμετωπίζουν:- οι γυναίκες επιχειρηματίες και οι νεαροί επιχειρηματίες,- οι επιχειρήσεις τις οποίες διαχειρίζονται επιχειρηματίες από μειονεκτικές ομάδες.ΣΤ. ΒΕΛΤΙΩΣΗ ΤΩΝ ΜΕΣΩΝ ΑΣΚΗΣΕΩΣ ΤΗΣ ΠΟΛΙΤΙΚΗΣ ΥΠΕΡ ΤΩΝ ΜΜΕ - Διαβούλευση με τις οργανώσεις εκπροσώπησης των ΜΜΕ και των βιοτεχνικών επιχειρήσεων σε ευρωπαϊκό επίπεδο κατά την αξιολόγηση και τη χάραξη των πολιτικών που τις αφορούν.- Βελτίωση των στατιστικών σχετικά με τις ΜΜΕ αποφεύγοντας ωστόσο την πρόσθετη επιβάρυνση των επιχειρήσεων 7 ευρωπαϊκό κέντρο παρακολούθησης των ΜΜΕ, μελέτες και τράπεζα δεδομένων σχετικά με τα μέτρα της πολιτικής υπέρ των ΜΜΕ.- Αξιολόγηση των υφιστάμενων δράσεων βάσει κριτηρίων αποτελεσματικότητας και ανάπτυξη προτάσεων για τη θέσπιση νέων κοινοτικών μέτρων σε τομείς που αφορούν στις επιχειρήσεις.